ANWAR SEBAGAI BAKAL PERDANA MENTERI KE-8 PERLU LEBIH BANYAK BEREHAT
MULAI SEKARANG

 Semalam, sebaik tiba di rumahnya selepas mengadakan kunjungan beberapa hari ke Turki, Anwar Ibrahim telah dikejarkan ke hospital.

 Beliau difahamkan menghadapi masalah sukar bergerak yang berpunca daripada kesakitan di bahagian tulang belakangnya.

 Kesakitan tulang belakang adalah masalah lama yang kerap mengganggu kesihatan Anwar, malah ia bertambah lagi apabila beliau turut menjalani pembedahan bahu, baru-baru ini.

 Keadaan kesihatan Anwar yang baru diberi pengampunan penuh oleh Yang Dipertuan Agong dan disebut sebagai bakal Perdana Menteri ke-8 ketika ini masih lagi dipantau oleh doktor dan tiada pelawat, selain ahli keluarga, dibenarkan menziarahinya.

 Beliau mungkin dikehendaki beberapa hari berada di hospital bagi memastikan kesihatannya benar-benar pulih seperti sediakala.

 Sebelum ini, sebaik dibebaskan dan diberi pengampunan, Anwar boleh dikata tidak banyak meluangkan waktunya untuk rehat.
Selain menghadiri banyak program politik dalam negara, sessi temubual dengan media dan berkunjung ke beberapa negeri untuk mengadap Raja dan Sultan, sebelum ke Turki, beliau telah pergi ke London untuk bertemu bekas Naib Presiden Amerika Syarikat, Al Gore.

 Di London, Anwar mempunyai aturcara yang agak sibuk di mana selain bertemu Al Gore, beliau turut mengadakan pertemuan dan perbincangan dengan beberapa pemimpin Great Britain.

 Hanya beberapa hari dapat berehat sekamblinya dari London yang tentunya kemudian disibuki pula dengan pelbagai acara Hari Raya, beliau kemudian berkunjung ke Turki untuk bertemu dan memberi sokongan kepada sahabat lamanya, Erdogan yang bakal menghadapi pilihanraya tidak lama lagi.

 Dengan kesibukan sedemikian rupa, ditambah dengan masalah tulang belakang dan sakit bahu yang sedia ada, tidak mengejutkan jika Anwar bila-bila masa boleh ditimpa kesakitan dan dikejarkan di hospital.

 Sementelah lagi beliau kini semakin berusia, tidak lagi muda seperti dulu.

 Oleh yang demikian, Anwar dalam kondisinya sekarang seharusnya mesti banyak berehat.

 Walaupun Tun Mahathir Mohamad lebih berusia daripadanya, tetapi Perdana Menteri dua kali itu adalah doktor perubatan dan mungkin mempunyai formula penjagaan kesihatannya yang tersendiri.

 Selain itu, Tun Mahathir juga tidak ada masalah tulang belakang atau bahu seperti yang dialami Anwar.

 Apa yang pasti, di sebalik masalah kesihatan yang dihadapinya, Anwar adalah bakal Perdana Menteri ke-8, berdasarkan komitmen Tun Mahathir sendiri untuk menyerahkan jawatan itu kepadanya dan persetujuan Pakatan Harapan mengenainya.

 Kemenangan Pakatan Harapan menumbangkan BN baru-baru ini, tidak dinafikan adalah kerana sumbangan serta peranan kedua-dua tokoh hebat itu dan tanpa penglibatan salah seorang daripada mereka, tidak mungkin Pakatan Harapan mampu menjejak kaki menguasai Putrajaya.

 Sekarang, kemenangan telah dikecapi dan selepas Tun Mahathir, mereka yang mengundi logo PKR baru-baru ini pastinya juga mahu melihat Anwar menjadi Perdana Menteri.

 Maka, dalam tempoh sekurang-kurangnya dua tahun daripada sekarang, Anwar mesti banyak berehat dan menjaga kesihatannya.

 Beliau harus mengurangkan perjalanan jauh, banyak bersenam, menjaga pemakanan dan menjauhi aktiviti lasak, sambil memberi sokongan dan dokongan yang sewajarnya kepada pentadbiran kerajaan yang dipimpin oleh Tun Mahathir.

 Anwar adalah bakal Perdana Menteri ke-8 dan untuk membaiki kerosakan yang ditinggalkan oleh Najib dan BN, selepas Tun Mahathir nanti, hanya beliau yang mampu menggalas tanggungjawab itu.

 Bersama kemenangan Pakatan Harapan, negara sebenarnya masih memerlukan adanya Anwar untuk fasa-fasa berikutnya.
(ShahbudinHusin 24/06/2018)

0

0

votes
Article Rating
Kongsikan artikel ini


KEMENANGAN ASYRAF WAJDI PETANDA BAHAYA BUAT ZAHID HAMIDI?

Bekas Timbalan Menteri di Jabatan Perdana Menteri, Asyraf Wajdi Dusuki dijangka diumumkan sebagai Ketua Pemuda UMNO yang baru bagi sessi 2018-2021.
Sehingga ini beliau mendahului  dengan mendapat 73 undi, manakala Khairul Azwan Harun atau Azwanbro mendapat 58 undi, Shahar Abdullah 56 undi dan Jamal Md Yunos 2 undi.
Pengumuman rasmi dijangka diumumkan pada jam 5.00 petang ini.
Kemenangan Asyraf dikira mengejutkan kerana beliau berjaya mengenepikan dua pencabar terdekatnya yang berasal daripada kepimpinan Pemuda UMNO sebelum ini.
Asyraf tidak pernah sama sekali berada dalam kepimpinan Pemuda UMNO berbanding dua pesaingnya, Azwanbro sebagai Naib Ketua Pemuda UMNO Malaysia sementara Shahar pula ialah Ketua Pemuda UMNO Pahang.
Asyraf sebelum ini adalah seorang Senator, Ahli MT UMNO dan Timbalan Menteri di Jabatan Perdana Menteri.
Kemenangan beliau ini menunjukkan perwakilan Pemuda UMNO benar-benar berani berubah dengan mengenepikan dua pemimpin yang lahir daripada kilang Pemuda UMNO, Azwanbro dan Shahar serta memilih Asyraf yang tidak pernah terkait dengan sayap parti itu.
Apakah kemenangan Asyraf ini bakal memberi petanda buruk kepada Zahid Hamidi yang pada 30 Jun depan akan bertanding jawatan Presiden UMNO serta dicabar oleh Tengku Razaleigh Hamzah dan Khairy Jamaluddin?
Jika perwakilan Pemuda UMNO berani berubah dengan menolak Naib Ketua Pemuda UMNO dan Ketua Pemuda UMNO Pahang untuk menjadi Ketua Pemuda UMNO Malaysia, apakah perwakilan UMNO pada minggu depan turut sedia menunjukkan perubahan yang sama?
Beranikah mereka menolak Pemangku Presiden UMNO daripada menjadi Presiden UMNO sebagaimana Naib Ketua Pemuda UMNO dan Ketua Pemuda UMNO Negeri ditolak ke tepi, lantas memilih calon baru yang tidak pernah terkait dengan kepimpinan UMNO sebelum ini bagi memberi nafas segar kepada parti yang baru kehilangan kuasa itu?
Sediakah UMNO berubah atau masih mahu kekal dengan kepimpinan yang dibayangi wajah Najib Razak?
(ShahbudinHusin 24/06/2018).

0

0

votes
Article Rating
Kongsikan artikel ini


PERWAKILAN UMNO TOLAK KESINAMBUNGAN?

Selepas Pemuda UMNO, Wanita UMNO juga nampaknya menolak kesinambungan dalam memilih peneraju masing-masing.

 Dalam pemilihan jawatan Ketua Pemuda UMNO, Naib Ketuanya, Khairul Azwan Harun atau Azwan Bro gagal dalam percubaannya untuk menjadi Ketua Pemuda UMNO.

 Beliau tewas kepada Asyraf Wajdi Dusuki, bekas timbalan menteri yang tidak pernah aktif atau memegang jawatan dalam Pemuda UMNO.

 Terpilihnya Asyraf memperlihatkan perwakilan Pemuda menolak elemen kesinambungan kepimpinan dalam pergerakan itu, sebaliknya mahukan pemimpin baru yang datang daripada di luar lingkungannya.

 Kemudian, Pergerakan Wanita UMNO dalam pemilihan pemimpinnya turut menolak elemen kesinambungan apabila Naib Ketua Wanita UMNO Malaysia, Azizah Mohd Dun kecundang kepada Noraini Ahmad.

 Noraini Ahmad bukan daripada kalangan Exco Wanita UMNO, tetapi adalah bekas Ketua Puteri UMNO dan sekarang merupakan Ahli Parlimen Parit Sulong.

 Bagaimana dengan perwakilan UMNO 30 Jun nanti?

 Jika perwakilan Pemuda dan Wanita UMNO berani menolak kesinambungan kepimpinan dalam kedua-dua sayap penting itu, tidak ada sebab perwakilan UMNO juga tidak mampu melakukannya.

 Mereka harus sedar bahawa dalam keadaan parti yang baru kalah pilihanraya dan sudah kehilangan kuasa, mengekalkan kesinambungan samalah seperti mengekalkan kemudaratan terus bersarang dalam UMNO.

 UMNO realitinya adalah parti yang sakit dan memerlukan perubahan yang lebih besar dalam struktur kepimpinannya.

 Dengan Pemuda dan Wanita UMNO telah menunjukkan mereka berani berubah serta menolak kesinambungan, parti itu tidak akan mampu bergerak jauh dan diyakini rakyat sekiranya kepimpinan induknya masih merupakan kesinambungan daripada era Najib Razak yang diketahui umum adalah punca utama kerosakan dan penolakan rakyat dalam pilihanraya umum yang lalu.

Dalam keadaan parti masih berkuasa, mengekalkan kesinambungan kepimpinan mungkin merupakan pilihan terbaik, tetapi setelah kehilangan kuasa, kesinambungan adalah suatu bebanan.
 Tiada pilihan, perwakilan UMNO mesti berani menolak kesinambungan, kecuali jika mereka ingin terus kalah, lemah, bermasalah dan menjadi pembangkang dalam tempoh yang lebih lama.
(ShahbudinHusin 25/06/2018).

0

0

votes
Article Rating
Kongsikan artikel ini


GUAN ENG MESTI MENGAKUI KESILAPANNYA DAN HARUS CEPAT2 MOHON MAAF

 Isu penggunaan bahasa Mandarin dalam kenyataan media yang dikeluarkan oleh Guan Eng selaku Menteri Kewangan seharusnya tidak perlu terus berlarutan menjadi perbualan masyarakat.

 Ia mungkin akan bertambah buruk dan menjadi isu nasional yang teruk jika semakin banyak pihak yang mengeluarkan kenyataan.

 Dalam sebuah negara yang mengguna dan menerima pakai Bahasa Melayu sebagai bahasa kebangsaan, urusan rasmi kerajaan, termasuk kenyataan media kementerian, mesti, harus dan wajib menggunakan bahasa utama tersebut.

 Kemudian, untuk memberi kefahaman yang lebih menyeluruh kepada rakyat pelbagai lapisan atau jika ada keperluan, kenyataan media yang sama boleh dikeluarkan juga dalam bahasa Inggeris, Cina, Tamil atau sebagainya.

 Tetapi, mengeluarkan kenyataan media dalam urusan kerajaan, meskipun sekadar mempertahankan kenyataan sebelumnya  hanya dalam bahasa Mandarin dan tiada dalam bahasa Melayu, ia adalah salah dan jelas tidak menghormati kedudukan bahasa Melayu itu sendiri.
Kenapa kenyataan Guan Eng dalam mempertahankan penggunaan tiga bahasa itu hanya dikeluarkan dalam bahasa Mandarin?

 Dalam hal, pihak yang bangun mempertikaikan perkara tersebut tidak boleh dianggap mengamalkan sikap perkauman kerana bahasa adalah identiti utama sesebuah negara.

 Lim Guan Eng harus sedar beliau adalah Menteri Kewangan yang mewakili rakyat Malaysia dan bukan mewakili komuniti Cina semata-mata.

 Jika bahasa Melayu telah diterima sebagai bahasa rasmi negara, maka tiada sebab perkara itu harus ditolak dan diabaikan.

 Sebagaimana Guan Eng sebelum ini berbangga bahawa beliau adalah rakyat Malaysia dan bukan orang Cina ketika perlantikannya sebagai Menteri Kewangan dipertikaikan, beliau kini perlu jujur kepada dirinya sendiri.

 Beliau perlu membuktikan dirinya adalah rakyat Malaysia yang sejati dalam percakapan, amalan serta tindakan.

 Keterlanjuran mengeluarkan kenyataan media hanya dalam bahasa Mandarin mesti diakui kesilapannnya dan disusuli dengan permohonan maaf serta janji ia tidak berulang lagi.

 Tidak sukar untuk rakyat Malaysia memaafkan beliau jika Guan Eng sedia dan cepat-cepat memohon maaf atas perkara ini.

 Dengan cepat memohon maaf juga bermakna Guan Eng tidak terus menyusahkan Pakatan Harapan dan Tun Mahathir Mohamad dalam mentadbir negara ini.
(ShahbudinHusin 25/06/2018)

0

0

votes
Article Rating
Kongsikan artikel ini


JIKA BN BERKUBUR, APA JADI KEPADA UMNO? APAKAH UMNO AKAN LEBIH
KETINGGALAN BERBANDING PAS?

 Secara kasarnya BN ketika ini sudah pun mati dan sedang menuju tanah perkuburannya berikutan kekalahan mengejut pada pilihanraya 9 Mei lalu.

 Secara mendadak, daripada 13 parti komponen bersamanya, BN kini hanya tinggal 3 parti saja lagi – UMNO, MCA dan MIC.

 Selepas parti-parti di Sabah dan Sarawak dan kemudian myPPP berbuat demikian, beberapa hari lalu, Gerakan pula memutuskan untuk meninggalkan BN.

 Dengan hanya 3 parti bersamanya, bermakna BN kembali kepada kedudukan asal sewaktu Perikatan mula-mula ditubuhkan dahulu dan menjadi persoalan kini ialah sampai bilakah MCA dan MIC mahu terus kekal berada dalam gabungan itu?

 Apakah mungkin MCA dan MIC akan turut mengikut jejak langkah Gerakan selepas ini?
Kedudukan BN bertambah malang apabila beberapa pemimpin UMNO sendiri merasakan BN tidak sesuai lagi sebagai sebuah wadah perjuangan politik untuk menghadapi masa depan.

 Bekas Menteri Besar Negeri Sembilan yang bertanding Timbalan Presiden UMNO, Mohamad Hassan berkata, BN kini bukan lagi produk yang boleh dijual serta mampu menarik perhatian rakyat.

 Sehubungan itu, beliau mahu tumpuan hanya diberi kepada usaha memperkukuh UMNO terlebih dahulu.

 Seorang lagi calon Timbalan Presiden UMNO, Annuar Musa juga senada dengan mengadakan BN sudah tidak relevan dalam kancah politik negara susulan kekalahannya pada pilihanraya 9 Mei lalu.

 Beliau juga mahu UMNO diperkuatkan terlebih dahulu sebelum memikirkan untuk membentuk sebuah gabungan baru yang lain.

 Kalau UMNO tak dikuatkan, jangan fikir ada orang mahu berkawan dengan kita atau soal membentuk gabungan baru, ujar beliau lagi.

 Sementara BN sudah tidak berfungi dan mahu dilupakan begitu saja, bagaimanakah kedudukan UMNO dalam persaingannya untuk menandingi Pakatan Harapan?

 Apakah dengan tinggal sendirian, UMNO mampu terus mengekalkan survivalnya?
Mahu tidak mahu, harus diakui, apabila UMNO ingin melupakan BN dan mahu menguatkan dirinya saja, ia lama kelamaan akan menyebabkan MCA dan MIC semakin jauh hati atau ditinggalkan dan akhirnya akan keluar sendiri daripada BN.

 Dalam waktu yang sama, dengan hanya UMNO yang diberi tumpuan dan BN dilupakan, UMNO akan berisiko menjadi seperti Pas yang perjuangannya hanya tertumpu kepada orang Melayu semata-mata.

 Tanpa kuasa dan wang, mampukan UMNO terus bernafas dengan lancar atau kedudukannya selepas ini lebih ketinggalan berbanding Pas?

 Dalam keadaan hanya Melayu diberi tumpuan,  apakah rakyat ada keyakinan kepada UMNO untuk kembali berkuasa semula dalam konteks masyarakat majmuk Malaysia atau lama kelamaan parti itu semakin ditinggalkan oleh ahli-ahlinya sendiri?

 Bagaimana jika semakin ramai ahli dan pemimpin UMNO akan keluar parti dan meninggalkan parti itu, tidakkah UMNO juga akan mati akhirnya?
(ShahbudinHusin 26/06/2018)

0

0

votes
Article Rating
Kongsikan artikel ini


PROGRAM KU LI BERTEMU PERWAKILAN UMNO DAPAT SAMBUTAN HANGAT

 Program kempen dan bertemu perwakilan yang dilakukan oleh Tengku Razaleigh Hamzah ke beberapa negeri menjelang pemilihan UMNO pada 30 Jun terus mendapat sambutan hangat.

 Antara negeri yang sudah dikunjungi oleh Tengku Razaleigh setakat ini ialah Wilayah Persekutuan, Kelantan, Terengganu, Negeri Sembilan, Johor serta Sabah.
Esok 27 Jun, Ku Li akan meneruskan lagi kempennya ke Perlis, Kedah, Pulau Pinang dan Perak.

 Sambutan perwakilan terhadap Ku Li sehingga ini menggambarkan wujudnya keyakinan yang makin berkembang terhadap beliau dalam  percubaannya untuk memimpin UMNO berbanding dua lagi pesaingnya, Zahid Hamidi dan juga Khairy Jamaluddin.
Ku Li dilihat benar-benar serius dan ikhlas untuk memulihkan UMNO berikutan komitmennya untuk menjadi Presiden UMNO hanya selama sepenggal saja sebelum menyerahkan jawatan itu kepada penggantinya yang lebih muda dalam pemilihan yang seterusnya.

 Dengan komitmen itu, beliau bukanlah seperti pencabarnya yang lain yang semata-mata mahu mengetuai UMNO bagi mengejar jawatan Perdana Menteri, termasuk ada yang sanggup memancing undi dengan janji kononnya mampu mengembalikan UMNO sebagai kerajaan semula sebelum pilihanraya akan datang.
Adakah wajar seorang bakal Presiden UMNO menjanjikan untuk menjadi kerajaan melalui pintu belakang tanpa komitmen kukuh untuk memulihkan kekuatan parti yang sebenar?
Dalam tempoh sepenggal itu, berdasarkan pengalamannya, Ku Li berharap dapat mengembalikan keyakinan rakyat terhadap UMNO, melatih pengganti berwibawa, selain mengumpul dan menyusun semula semua aset parti bagi membiayai segala aktivitinya.
Berikutan kekalahan BN pada pilihanraya 9 Mei lalu, UMNO yang dipimpin oleh Pemangku Presiden, Zahid Hamidi telah memutuskan untuk menghentikan serta merta bantuan bulanan RM10 ribu kepada setiap bahagian dan RM5 ribu kepada sayap-sayap Wanita, Pemuda dan juga Puteri.
Keadaan itu memperlihatkan aset UMNO selama ini tidak diurus dengan baik sehingga sebaik saja ia hilang kuasa, UMNO dilihat terus miskin dan papa kedana serta tiada sumber kewangan untuk membiayai aktiviti parti di peringkat akar umbi.

 Untuk itu, kehadiran Ku Li menawarkan diri untuk mengetuai UMNO menjelang PRU15 akan datang disambut dengan baik oleh perwakilan seluruh negara kerana dengan pengalaman luasnya dalam pelbagai bidang sebelum ini dipercayai mampu menggemilangkan parti berbanding kepimpinan sementara sedia ada.
(ShahbudinHusin 27/06/2018)

0

0

votes
Article Rating
Kongsikan artikel ini


KJ SEBAGAI PRESIDEN UMNO? NANTI DULU….

 Barangkali ramai yang teruja dan terpesona apabila Khairy Jamaluddin yang sebelumnya sudah mendaftarkan diri bertanding jawatan Naib Presiden UMNO, tiba-tiba mengubah fikiran dengan turut bersaing bagi jawatan tertinggi iaitu Presiden UMNO.

 Sebelum itu, Zahid Hamidi, Naib Presiden UMNO yang menjalankan tugas-tugas Timbalan Presiden dan kemudian dilonjakkan setakuk lagi sebagai Pemangku Presiden UMNO apabila Najib Razak mengumumkan perletakan jawatan dan Tengku Razaleigh Hamzah, lebih awal mengumumkan kesediaan merebut jawatan tertinggi itu.

 Dengan itu, persaingan kini adalah pertembungan tiga penjuru  antara Zahid Hamidi, Ku Li dan KJ.

 Hakikatnya, walaupun ada persaingan, perebutan jawatan Presiden UMNO sebenarnya adalah untuk mengisi kekosongan jawatan itu dan bukannya Ku Li dan KJ mahu mengambil alih atau cuba menjatuhkan Zahid Hamidi.

 Zahid Hamidi ketika ini hanyalah memangku jawatan Presiden UMNO sehingga pemilihan pada 30 Jun ini.

 Dengan penyertaan KJ itu, ramai yang melihat beliau adalah simbol pembaharuan dan pemulihan semula parti  selepas UMNO kalah dan kehilangan kuasanya.
Tetapi, persoalan paling asas yang para perwakilan harus fikirkan ialah sesuai dan mampukah KJ menjadi Presiden UMNO?

 KJ sebenarnya bermula sebagai watak hitam dalam UMNO. Dengan menjadi menantu Tun Abdullah Badawi, beliau kemudian mengetuai apa yang dipanggil geng tingkat 4 yang akhirnya menjadi beban dan menyebabkan BN buat pertama kalinya hilang majoriti 2/3 pada pilihanraya 2008.

 Jika diimbas kembali, hilangnya kuasa UMNO hari ini adalah berpunca daripada onar dan karenah yang dimulakan KJ sewaktu era kepimpinan Tun Abdullah yang kemudian bermula daripada situlah menyebabkan Tun Mahathir Mohamad keluar dari dunia persaraannya selepas meletakkan jawatan pada 2003.

 Mungkin jika KJ tiada dalam hidup Tun Abdullah Badawi dan kepimpinan Pak Lah tidak dirosakkan oleh menantunya itu, bukan saja Tun Mahathir kekal dengan persaraannya sehingga sekarang, malah apa yang berlaku kepada UMNO pada hari ini juga dapat dielakkan.

 Maka, apabila KJ menawarkan diri bertanding sebagai Presiden UMNO, mampukah seorang yang pernah membawa kerosakan kepada parti mahu menjadi peneraju untuk memulihkan UMNO?

 Berupayakah beliau mengikis imej buruk geng tingkat 4 yang masih melekat pada dirinya?

 Selepas UMNO hilang kuasa juga, KJ terlihat lantang menyalahkan Najib dengan mengatakan skandal berkaitan bekas Perdana Menteri itu sebagai punca utama kekalahan parti dalam pilihanraya lalu.

 Kenapa KJ berani bersuara hanya selepas UMNO hilang kuasa?

 Mengapa sebelum pilihanraya lalu, beliau sibuk membodek dan mengampu Najib, malah bersama barisan kepimpinan Exco Pemuda UMNO sampai tergamak menjulang dan memberi tabik hormat kepada bekas Perdana Menteri itu, meskipun ketika itu berita mengenai skandal 1MDB bukan lagi rahsia di seluruh dunia?

 Bolehkah diyakini manusia sebegini dipilih untuk menerajui dan memulihkan UMNO?

 Selain itu, KJ juga adalah pemimpin yang masih terlalu muda dan mentah untuk menerajui UMNO. Beliau bukan saja muda dan mentah berbanding Zahid Hamidi, malah terlalu muda dan mentah jika dibandingkan dengan Ku Li.

 Dalam UMNO, jawatan tertinggi yang pernah disandangnya hanyalah Ketua Pemuda UMNO, sementara dalam kerajaan pula sekadar menerajui kementerian paling junior, Kementerian Belia dan Sukan selama lima tahun sejak 2013 yang lalu.

 Apakah dengan pengalaman secetek itu, KJ mampu berdepan dengan Pakatan Harapan yang diketuai oleh Tun Mahathir dan Anwar Ibrahim, jika akhirnya beliau dipilih sebagai Presiden UMNO?

 Selebihnya, majoriti barisan Ahli Majlis Tertinggi UMNO dan calon-calon pemilihan kali ini ramai yang lebih tua daripadanya, malah sebahagian besar Ketua Bahagian, Ketua Cawangan dan perwakilan akar umbi juga lebih berusia berbandingnya.

 Dengan hanya berusia 42 tahun, apakah mereka yang tua-tua ini sedia berketuakan pemimpin yang lebih muda dan mentah seperti KJ?

 Apakah calon-calon Timbalan Presiden, Naib Presiden dan Ahli Majlis Tertinggi kali ini sanggup berketuakan KJ yang bukan saja lebih muda, bahkan junior dari segi pengalaman dan penglibatan dalam UMNO berbanding mereka?

 Mahukah mereka membiarkan diri mereka menerima arahan daripada KJ selaku Presiden UMNO?
Sebenarnya KJ bukan tidak ada bakat kepimpinan, cuma usia dan pengalamannya terlalu mentah serta belum cukup matang untuk menerajui UMNO bagi menghadapi cabaran semasa.

 Lagi pula, berdasarkan keputusan pilihanraya lalu, KJ turut dianggap gagal menarik undi anak-anak muda untuk memihak kepada BN di mana majoritinya lebih cenderung mengundi Pakatan Harapan.

 KJ sepatutnya merangkak daripada bawah dengan meniti kerusi Naib Presiden terlebih dahulu, kemudian Timbalan Presiden dan akhirnya barulah memuktamadkan cita-cita politiknya sebagai Presiden UMNO.

 Tetapi, oleh kerana KJ nampaknya terlampau gopoh dan ingin terus melonjak ke hadapan tanpa menilai keseluruhan isu yang membelenggu dirinya, para perwakilan pada 30 Jun ini boleh memberi kata putus “nanti dulu” kepadanya serta memberi laluan kepada tokoh lain yang lebih berwibawa, matang dan mampu berhadapan dengan Tun Mahathir dalam pilihanraya akan datang.
(ShahbudinHusin 27/06/2018)

0

0

votes
Article Rating
Kongsikan artikel ini


WOWWW….INIKAH YANG DINAMAKAN BANGSAT DAN TERBANGSAT?

Polis hari ini mendedahkan jumlah sebenar wang tunai dan barangan kemas yang dirampas di kediaman dan kondo mewah yang dikaitkan dengan Najib Razak, selepas kejatuhannya dan kekalahan BN dalam pilihanraya 9 Jun lalu.

 Jumlahnya sangat mengejutkan dan pasti membuatkan orang kampung dan makcik Felda terbeliak biji mata dibuatnya.

 Sebelum ini, jumlah wang tunai dalam 26 jenis matawang asing yang dirampas diumumkan berjumlah RM114 juta.

 Tetapi, setelah pengikiraan akhir, jumlah sebenar wang tunai itu ialah RM116. 7 juta.

 Barangan lain ialah:-
12,000 jenis barangan kemas berharga RM440 juta, termasuk sebuah rantai berharga RM6 juta. Nilai sebenar barangan kemas tersebut, jika disekalikan dengan kos pembuatan dan rekaan, ia dianggarkan bernilai antara RM660 juta hingga RM880 juta.
Barangan kemas itu termasuk 1,409  rantai leher, 2,200 cincin, 2,100 gelang, 2,800 subang, 1,600 kerongsang dan 14 tiara atau mahkota.
567 tas beg tangan mewah bernilai RM51.3 juta.
423 jam tangan bernilai RM78 juta.
234 cermin mata hitam yang semuanya bernilai RM374 ribu.
 Secara keseluruhannya, pihak polis menganggarkan jumlah wang tunai dan barangan kemas yang dirampas di kediaman Najib dan di kondo yang dikiatkan dengannya ialah antara RM900 juta hingga RM1.1 bilion.

 Wowww…wowww…wowwww…
Jika dikira dengan  RM2.6 bilion yang pernah masuk ke akaun peribadi Najib dan hampir RM1 bilion lagi harta dan kekayaan yang dikaitkan dengan anak tirinya, Riza Aziz yang berjumlah hampir RM1 bilion, jumlah besar kesemuanya ialah hampir mencecah RM5 bilion.

 Sekali lagi…wowww…wowww…wowww…

 Pernahkah kita terfikir ada pemimpin Melayu daripada UMNO memiliki kekayaan sebanyak itu?

 Daripada manakah datangnya semua rampasan itu kalau bukan 1MDB puncanya?

 Sebelum ini, Najib pernah mengingatkan bahawa orang Melayu akan jadi terbangsat jika UMNO kalah pilihanraya dan hilang kuasa.

 Akhirnya, dengan izin Tuhan, kekalahan UMNO telah menjadi kenyataan, tapi siapakah yang terbangsat dan siapakah yang paling bangsat di Malaysia ini?
(ShahbudinHusin 27/06/2018).

0

0

votes
Article Rating
Kongsikan artikel ini


SELEPAS AKAUN BANK DIBEKU, HANYA KU LI BOLEH SELAMATKAN UMNO

Berikutan akaun bank UMNO telah dibekukan oleh SPRM, parti itu kini benar-benar dalam keadaan bahaya jika para perwakilan membuat kesilapan dalam memilih pemimpin pada pemilihan, 30 Jun ini.

 Penyiasatan SPRM mungkin menjurus ke arah untuk mengetahui daripada mana datangnya sumber kewangan UMNO selama ia dipimpin oleh Najib Razak sebelum ini.

 Jika penyiasatan SPRM mendapati sumber kewangan UMNO, sebahagian atau semuanya adalah berpunca daripada dana 1MDB yang diselewengkan atau lebih tepat ia datang daripada wang RM2,600 juta yang pernah masuk ke akaun peribadi Najib, parti itu pasti berdepan masalah kewangan dalam jangka masa yang lebih panjang lagi.

 Tidak mustahil akaun bank milik UMNO itu akan terus dibekukan atau wangnya dirampas oleh kerajaan.

 Jika itu yang berlaku, bagaimanakah UMNO mahu membayar gaji kakitangan, urusan pentadbiran pejabat, segala macam bil bulanan, membiayai aktiviti dan sebagainya?

 Di antara ketiga-calon Presiden UMNO – Zahid Hamidi, Tengku Razaleigh Hamzah dan Khairy Jamaluddin – siapakah yang paling stabil kedudukan kedudukannya dan mempunyai rekod pengorbanan yang tinggi kepada parti?

 Berbanding Ku Li yang pernah mendermakan tanahnya untuk membina PWTC, apakah Zahid Hamidi atau KJ mampu atau sedia menggunakan wang sendiri untuk membiayai kos operasi UMNO jika pembekuan akaun bank itu memakan tempoh masa yang lama?

 Selain itu, kalau penyiasatan SPRM, misalnya mendapati wujud keraguan dalam sumber kewangan UMNO selama ini, ia dengan sendirinya bermakna ramai pemimpin UMNO, terutamanya Zahid Hamidi dan Khairy Jamaluddin, akan berdepan penyiasatan oleh agensi pencegah rasuah itu kerana kedua-duanya dianggap dekat dengan Najib serta merupakan pemimpin kanan parti sebelum ini.

 Kiranya para perwakilan masih mahu mengundi Zahid Hamidi atau KJ, sediakah mereka menerima hakikat bahawa salah seorang atau kedua-dua pemimpin itu bakal disiasat SPRM dan dipakaikan baju oren akhirnya?

 Hanya Ku Li yang mungkin terlepas daripada penyiasatan SPRM kerana beliau tidak berada dalam barisan kepimpinan tertinggi UMNO sewaktu Najib menjadi Presiden parti itu.

 Sama ada untuk menyelamatkan UMNO dan memastikan ia terus beroperasi kerana memiliki kedudukan kewangan yang stabil serta ada rekod terpuji dalam menguruskan kewangan negara dan agensi kerajaan sebelum ini, selain bebas daripada radar siasatan atau penahanan SPRM – kedua-duanya jelas hanya berpihak kepada Ku Li.

 Sebaliknya, mengundi Zahid Hamidi atau KJ, hanya mengundang petaka dan nasib buruk buat UMNO yang sudah pun kehilangan kuasanya itu.
(ShahbudinHusin 28/06/2018).

0

0

votes
Article Rating
Kongsikan artikel ini


ZAHID HAMIDI MUNGKIN DIDAKWA DALAM SKANDAL 1MDB, PERWAKILAN UMNO MULA
BERBELAH HATI?

Kemungkinan Najib Razak akan didakwa dalam waktu terdekat ini mula membimbangkan para perwakilan untuk mengundi salah seorang calon Presiden UMNO, Zahid Hamidi pada pemilihan 30 Jun ini.

 Zahid yang kini memangku jawatan Presiden UMNO bakal disaingi oleh Tengku Razaleigh Hamzah dan Khairy Jamaluddin untuk mengisi kekosongan jawatan yang ditinggalkan Najib Razak itu.

 Najib bukan saja bakal berdepan pendakwaan berkaitan penyelewengan dana 1MDB, rasuah RM42 juta yang diterimanya daripada SRC International, bahkan juga mungkin tentang wang RM2,600 juta yang masuk ke akaun peribadinya.

 Berkenaan wang tersebut, Najib mempertahankan ia adalah derma daripada kerabat Diraja Arab Saudi, meskipun bukti-bukti daripada penyiasat antarabangsa menunjukkan sumbernya adalah daripada dana 1MDB yang dilencongkan.

 Berdasarkan penyiasatan DOJ yang kemudian didedahkan oleh WSJ, wang RM2,600 juta itu didapati dimasukkan ke akaun peribadi Najib oleh Tanore Finance Corporation yang dimiliki oleh Jho Low.

 Ketika Najib mempertahankan wang tersebut merupakan derma daripada kerabat Diraja Arab Saudi, Zahid Hamidi selaku Timbalan Perdana Menteri pada waktu itu adalah antara yang paling kuat mempertahan serta membela bekas Perdana Menteri yang kini sudah ditumbangkan oleh Tun Mahathir Mohamad dan Pakatan Harapan.

 Dalam usaha meyakinkan rakyat, Zahid Hamidi pernah menyatakan beliau sudah pun bertemu dengan waris keluarga Diraja Arab Saudi yang memberikan derma itu.

 Jika Najib didakwa di mahkamah berkaitan wang tersebut, mahu tidak mahu, Zahid Hamidi juga berkemungkinan akan turut dipanggil sebagai saksi atau tidak mustahil bakal didakwa sama kerana berbohong dan melindungi salah laku bekas Perdana Menteri.

 Zahid Hamidi hanya mungkin terlepas daripada sebarang pendakwaan jika beliau dapat membuktikan siapa waris keluarga Diraja Arab Saudi yang ditemuinya itu dan wang yang diterima Najib adalah daripada sumber keluarga tersebut.

 Tetapi, mampukah Zahid Hamidi menampilkan waris keluarga Diraja Arab Saudi yang ditemuinya itu, sedangkan bukti-bukti sahih daripada penyiasat antarabangsa mengesahkan  wang yang dikatakan derma itu sebenarnya berpunca daripada 1MDB dan dimasukkan oleh  sebuah syarikat yang dipunyai Jho Low?

 Tidakkah dengan itu Zahid Hamidi juga berkemungkinan akan didakwa sama kerana berbohong dan cuba melindungi jenayah yang dilakukan Najib?

 Bagaimana jika ketika apa yang mungkin berlaku kepada Zahid Hamidi itu nanti, beliau pada waktu itu adalah Presiden UMNO?

 Tidakkah dengannya, selepas UMNO dimalu serta diaibkan dengan skandal yang dicipta Najib, parti sekali lagi menerima nasib yang malang dan Zahid Hamidi harus melepaskan jawatan Presiden UMNO yang disandangnya?

 Kalau dalam tempoh yang tidak terlalu lama, sampai dua Presiden UMNO dihadapkan ke mahkamah, bagaimanakah parti mahu menang dalam PRU15 nanti?

 Tidak dinafikan, di sebalik cakap-cakap mengenai kedudukan dan nasib yang mungkin menimpa Zahid Hamidi itu sedang hangat diperbualkan di seluruh negara di mana di samping ada yang terus yakin untuk mengundinya, mereka yang ragu-ragu dan mula berbelah hati juga semakin membesar jumlahnya.

 Mereka merasakan adalah suatu pembaziran  memberikan undi kepada Zahid Hamidi jika akhirnya pilihan itu akan memberi malu lagi kepada UMNO?

 Cakap-cakap juga bertiup kencang bahawa kunjungan Zahid Hamidi bertemu Tun Mahathir pada penghujung Ramadan lalu sebelum pada petangnya beliau pergi ke Mekah untuk menunaikan umrah adalah untuk meminta kepastian namanya tidak disekat daripada meninggalkan negara, sama seperti yang dilakukan kerajaan kepada Najib, Rosmah dan beberapa individu yang lain yang dikaitkan dengan skandal 1MDB.

 Bukankah dengan tindakan Zahid Hamidi itu menunjukkan beliau sendiri sedar tentang kemungkinan perkara buruk juga bakal menimpanya?

 Kalau sudah demikian keadaan dan kemungkinan yang ada, kenapa para perwakilan UMNO pada 30 Jun ini perlu membazirkan undi mereka?
(ShahbudinHusin 28/06/2018)

0

0

votes
Article Rating
Kongsikan artikel ini


MALANG SEORANG NAJIB….

 Ketika berkuasa dahulu, semua soalan dan pertanyaan mengenai 1MDB akan ditolak mentah-mentah oleh Najib Razak.

 Baik ketika sidang akhbar, dalam Perhimpunan Agung UMNO, sessi Parlimen dan apalagi debat, semuanya tidak dibenarkan sama sekali.

 Di Parlimen, walaupun setiap kali sessi ada saja soalan mengenai 1MDB dibangkitkan, namun hampir semuanya ditolak begitu saja.

 Hanya ada satu atau dua soalan saja yang dibenarkan, itupun jawapan yang diberi hanyalah secara bertulis.

 Malah, sesiapa yang cuba bertanya atau menyoal mengenai 1MDB, kalau pun tidak dipecat dan dibuang kerja, pasti akan dibalas dengan wajah yang masam mencuka.

 Ada seorang teman pernah berjumpa secara peribadi dengan Najib di rumahnya lalu menyarankan agar diwujudkan laporan kertas putih mengenai 1MDB, beliau kemudian ditinggalkan oleh Najib dengan alasan mahu naik sebentar ke biliknya, tetapi tidak lama kemudian datang orang gajinya lalu memberitahu agar balik dengan segera.

 Bersama sokongan, disertai pujian, bodek, ampu dan cium tangan oleh para pemimpin UMNO yang mendewa-dewakannya, termasuk Pemuda UMNO yang sanggup menjulang dan memberi tabik kepadanya, Najib terus terbuai dengan keangkuhan dan kesombongannya, meskipun rakyat di bawah kian meluat dan membencinya hari demi hari.

 Ditambah lagi dengan bantuan media kerajaan dan televisyen yang setiap hari menyiarkan berita-berita gembira saja, kelekaan Najib juga turut bertambah sama.

 Di waktu-waktu tertentu dan dalam ucapan sehala pula, Najib selalu memperlekeh dan memandang rendah mereka yang mengkritik 1MDB seolah-olah syarikat pelaburan yang diwujudkannya itu suatu kejayaan paling besar dalam sejarah negara.

 Begitulah keangkuhan dan kesombongan Najib ketika berkuasa dahulu.

 Tetapi, selepas UMNO kalah pilihanraya dan Najib sendiri hilang kuasa, keadaan sudah terbalik jadinya.

 Apa saja isu yang dibangkitkan oleh kerajaan baru mengenai 1MDB, Najib dengan pantas memberikan jawapannya.

 Sejak tidak bergelar Perdana Menteri, beliau nampaknya lebih sibuk menjawab atau menjelaskan apa saja perkara yang didedahkan  kerajaan, khususnya oleh Perdana Menteri, Tun Mahathir Mohamad dan Menteri Kewangan, Lim Guan Eng mengenai 1MDB, sementara para pemimpin UMNO lain semuanya hanya mendiamkan diri dan bagaikan sudah malas mahu berhujah lagi.

 Jika dulu ramai pemimpin UMNO yang sedia bangun bersuara apabila saja ada isu mengenai 1MDB dibangkitkan, tapi kini Najib hanya berjuang seorang diri saja.

 Jika dulu juga, wartawan Malaysiakini merupakan antara portal berita yang dihalang daripada menghadiri sidang media selepas mesyuarat MT UMNO atau ketika berlangsungnya Perhimpunan Agung UMNO, sebaliknya kini Najib sendiri yang pergi ke pejabat portal berita itu bagi memberikan interbiu khas dengan sebahagian besar topiknya ialah mengenai 1MDB.

 Lebih daripada itu, Najib kini sedia menjawab apa saja soalan yang ditanyakan kepadanya.

 Malang sungguh nasib seorang yang bernama Najib yang pernah menjadi Perdana Menteri ketika ini – sudahlah kena menjawab hampir setiap hari mengenai 1MDB, beliau juga tinggal seorang diri saja melakukannya.

 Tiada lagi Nazri Aziz, Annuar Musa, Salleh Said Keruak, Rahman Dahlan, Ahmad Maslan, Aziz Kaprawi bersamanya, malah ada Ketua UMNO Bahagian yang dulu menjerit kuat sanggup mati kerana Najib, turut tidak kedengaran lagi suaranya sekarang ini.
Selepas ditangkap dan dibicarakan di mahkamah nanti, Najib juga pasti akan terus sendirian lagi. Malah, jika dipenjarakan, terus bertambah beliau dilupakan, termasuk oleh mereka yang pernah menerima wang daripadanya.
(ShahbudinHusin 29/06/2018)

0

0

votes
Article Rating
Kongsikan artikel ini


PERTANYAAN KEPADA NAJIB, MANA SATU YANG BETUL TENTANG JHO LOW?

Jho Low yang selama ini dianggap dalang dalam skandal 1MDB dipuji oleh bekas Perdana Menteri, Najib Razak sebagai mempunyai hubungan strategik yang memberi kelebihan kepada Malaysia.
Kata beliau, Jho Low mempunyai hubungan khas dengan pimpinan di bawah Raja Arab Saudi, Raja Abdullah dan keluarganya.
“Ahli perniagaan kelahiran Pulau Pinang itu juga mengenali beberapa keluarga Diraja di beberapa negara lain, terutamanya di Emiriyah Arab Bersatu,” tambah Najib.
Itu sebabnya, tegas Najib lagi, mengapa Jho Low mempunyai peranan yang besar dalam 1MDB.
(Petikan di atas adalah antara apa yang disebut Najib mengenai Jho Low dalam interbiu khas dengan sebuah portal berita, semalam 28 Jun 2018)
Tetapi jika kita imbas, kenyataan Najib sebelum ini tentang Jho Low nyata amat berbeza.
Menurut kata Najib, Jho Low tidak mempunyai sebarang kaitan dengan 1MDB dan semua keputusan serta urusniaga 1MDB dibuat oleh pengurusan dan lembaga pengarahnya.
“Jho Low tidak pernah bekerja di 1MDB dan semua keputusan serta urus niaga syarikat pelaburan itu dibuat oleh pengurusan dan lembaga pengarah 1MDB,” jelas beliau dalam satu jawapan bertulis di Parlimen.
(Jawapan Najib di Parlimen itu direkodkan pada 16 Mac 2015 di mana ketika itu beliau masih lagi sebagai Perdana Menteri, Menteri Kewangan dan Pengerusi Lembaga Penasihat 1MDB)
Wahai Najib yang kini sudah hilang kuasa, bakal didakwa dan dilihat semakin sukar mengelak daripada masuk penjara, mengapakah ada perbezaan kenyataan mengenai Jho Low?
Kenapa dulu lain dan sekarang lain?
Mana satu yang betul?
Apa pula agaknya jawapan Najib dalam mahkamah nanti?
(ShahbudinHusin 29/06/2018)

0

0

votes
Article Rating
Kongsikan artikel ini


NASIB SUDAH BERUBAH, TAPI ADAKAH UMNO JUGA SEDIA UNTUK BERUBAH?

 Hari ini semua bahagian UMNO akan bermesyuarat untuk menentukan pucuk pimpinan tertinggi parti yang diadakan serentak dengan pemilihan kepimpinan di 191 bahagian seluruh negara.

 Tetapi, pemilihan kali ini tentu saja berbeza dengan tahun-tahun sebelumnya.

 Tahun ini merupakan kali pertama sejak 1987, jawatan Presiden UMNO dipertandingkan. Sejak tahun itu di mana Tengku Razaleigh Hamzah tewas 43 undi kepada Tun Mahathir Mohamad, jawatan Presiden UMNO tidak pernah lagi dipertandingkan.

 Bermakna, sudah 31 tahun jawatan Presiden UMNO tiada pertandingan.

 Pertandingan kali ini pula berlaku kerana UMNO sudah hilang kuasa dan bukan lagi parti yang menunjangi kerajaan.

 Jika hari ini UMNO masih lagi sebagai kerajaan, sudah pasti juga tidak ada pertandingan dan berbondong-bondonglah pemimpinnya terus mendewa dan memuja Najib Razak.

 Malah, Khairy Jamaluddin yang waktu ini dilihat paling lantang menyalahkan Najib sebagai punca kekalahan UMNO, jika parti itu masih berkuasa, pastilah juga merupakan antara pemimpin yang paling kuat membodek dan mengampu Najib.

 Tidak keterlaluan kalau beliau juga sanggup memberi tabik dengan kedua-dua belah tangannya andai kata hari ini Najib masih lagi berjawatan Perdana Menteri.

 Namun, nasib UMNO sudah berubah. Daripada parti kerajaan, ia kini sudah pun rebah.

 Persoalannya, adakah UMNO juga sedia berubah sama dalam pemilihannya kali ini?

 Adakah UMNO mengambil iktibar daripada kekalahan dan kehilangan kuasanya dan sanggup sama-sama berubah seiring dengan nasibnya yang sudah berubah itu?

 Sedianya UMNO berubah hanya akan dapat dilihat jika perwakilan kali ini sedia memberi kemenangan kepada calon yang selama ini berada di luar hireaki kepimpinan parti iaitu Ku Li untuk menerajui UMNO.

 Ku Li bukan saja bersih dan tiada isu, malah pengalaman dan kewibawaannya dalam banyak sektor sebelum ini sudah tentu amat berguna  dan mampu untuk memulihkan semula UMNO yang sudah kehilangan kuasanya itu.

 Lagi pula, cabaran di hadapan UMNO ialah Tun Mahathir dan Anwar Ibrahim dan hanya Ku Li mampu seiring serta setanding dengan kedua-dua pemimpin tersebut.

 Sebaliknya, jika perwakilan memilih Zahid Hamidi, bermakna UMNO kekal tidak mahu berubah kerana beliau dan Najib adalah sama saja, malah mungkin lebih teruk lagi daya kepimpinannya.

 Lagi pula Zahid Hamidi adalah juga sebahagian punca dan pewaris kerosakan UMNO sehingga ia kalah dan ditolak rakyat dalam pilihanraya yang lalu.

 Begitu juga dengan KJ, beliau turut merupakan antara sebahagian barisan kepimpinan yang kuat mempertahankan Najib sebelum ini.

 Sepatutnya apabila UMNO kalah dan Najib mengundurkan diri, Zahid Hamidi dan KJ patut berundur sama untuk berkongsi memikul beban tanggungjawab kekalahan itu.

 Ini mereka pula mahu menawarkan diri menerajui UMNO untuk kononnya mahu memulihkan parti yang sudah kalah itu.

 Tak ke ‘gila’ namanya perlakuan Zahid Hamidi dan KJ itu?

 Lagi pula, pernahkah Zahid Hamidi dan KJ mengukur baju di badan sendiri untuk berhadapan dengan Tun Mahathir dan Anwar?

 Dalam pada itu, selain UMNO bakal berdepan kemungkinan diharamkan kerana terbabit dalam kesalahan penggubahan wang haram yang dikaitkan dengan Najib, usaha berterusan Pakatan Harapan membersihkan pentadbiran kerajaan daripada amalan rasuah dan penyelewengan juga mungkin membahayakan kedudukan Zahid Hamidi dan KJ kerana kedua-duanya adalah sebahagian anggota kabinet Najib yang dicemari dengan pelbagai kekotoran dan salah laku sebelum ini.

 Bagaimana jika ditakdirkan, baik Zahid Hamidi atau KJ yang menang sebagai Presiden UMNO, tetapi mereka kemudian terpaksa berdepan siasatan dan pendakwaan di mahkamah?

 Tidakkah nama UMNO akan tercemar sekali lagi?

 Nasib UMNO sudah berubah, maka perwakilan yang memilih pucuk pimpinan juga mesti berani berubah sama serta tidak gentar membuat perubahan ke arah kebaikan dan masa depan parti itu.

 Selain Ku Li, peneraju UMNO selepas ini hanya menjanjikan lebih banyak isu dan sekaligus memberi kegembiraan kepada Pakatan Harapan lantaran jaminan untuk memerintah negara dengan lebih lama sudah pun tersedia di depan mata.
(ShahbudinHusin 30/06/2018)

0

0

votes
Article Rating
Kongsikan artikel ini


DISEBABKAN 1MDB, UMNO HILANG KUASA DAN APAKAH KERANA 1MDB JUGA UMNO
AKAN DIHARAMKAN?

 Nasib dan masa depan UMNO, sama ada ia mampu terus hidup atau berdepan kemungkinan diharamkan, nampaknya semakin sukar untuk diramalkan.

 Setelah buat pertama kali ia kalah pilihanraya, cabaran berkaitan statusnya pada masa depan rasanya lebih besar berbanding bagaimana untuk memulihkan semula keyakinan rakyat terhadapnya.

 Sebelum ini, UMNO turut berdepan kemungkinan dibatalkan pendaftarannya berikutan perlanggaran terhadap perlembagaannya sendiri dengan tidak mengadakan pemilihan mengikut tempoh masa yang ditetapkan.

 Setelah pemilihan terakhir pada 2013 dan tempoh penangguhan yang dibenarkan hanya selama 18 bulan, tarikh akhir sepatutnya UMNO mesti mengadakan pemilihan ialah pada April 2018 lalu.

 Bagaimanapun, atas kuasa Pendaftar Pertubuhan yang mana ketika itu BN masih menguasai kerajaan, UMNO diberi tempoh lanjutan selama setahun lagi sehingga April 2019.

 Soalnya, daripada manakah datangnya peruntukan yang membenarkan UMNO melanjutkan tempoh pemilihannya sebanyak dua kali?
Sebaik saja UMNO kalah pada pilihanraya 9 Mei lalu dan kemudian disusuli dengan perletakan jawatan Najib Razak, Zahid Hamidi yang memangku jawatan Presiden kemudiannya cepat-cepat menetapkan tarikh mesyuarat cawangan dan bahagian bagi mengelak lebih banyak kesulitan.

 Hari ini, 30 Jun adalah tarikh UMNO mengadakan pemilihan pucuk pimpinannya bagi peringkat bahagian seluruh negara dan juga majlis tertinggi.

 Daripada satu segi, tindakan segera mengadakan pemilihan itu mungkin boleh menyelamatkan UMNO daripada dibatalkan pendaftarannya.

 Tetapi, itu juga belum pasti kerana kerajaan sudah pun bertukar dan jawatan Ketua Pengarah ROS serta Menteri Dalam Negeri juga ketika ini dipegang oleh individu lain.

 Dulu Menteri Dalam Negeri adalah Zahid Hamidi, seorang pemimpin kanan UMNO dan Ketua Pengarah ROS juga diketahui sangat condong kepada UMNO.

 Jika selepas ini, tindakan tertentu diambil terhadap UMNO kerana melanggar perlembagaannya sendiri, asas kepada perkara itu memang tidak boleh dinafikan dan UMNO harus menerimanya dengan redha kerana kesalahannya sangat nyata.

 Namun demikian, belum pun dipastikan lagi sama ada tindakan akan diambil atau tidak terhadap UMNO berikutan perlanggaran perlembagaan tersebut, parti itu kini berdepan satu lagi masalah yang lebih besar.

 Akaun bank UMNO  Pusat, beberapa UMNO negeri bersama kira-kira 900 akaun bank yang lain, termasuk komponen BN, individu, NGO dan persatuan telah dibekukan oleh SPRM kerana dipercayai menerima wang haram yang bersumberkan 1MDB.

 Tidak diketahui berapa jumlah wang 1MDB yang diterima oleh UMNO, tetapi ada laporan menyebut jumlahnya ialah kira-kira RM600 juta. Beberapa UMNO negeri dan pemimpin UMNO juga didedahkan turut menerima wang 1MDB daripada Najib.

 Wang haram yang diterima oleh UMNO dan pelbagai pihak lain itu adalah dipercayai daripada ribuan juta dana 1MDB yang diselewengkan yang kira-kira RM2,600 juta daripadanya dimasukkan ke akaun peribadi Najib.

 Penyiasat antarabangsa dan DOJ menganggarkan jumlah dana 1MDB yang dilencongkan dengan dalang utamanya Jho Low ialah kira-kira AS4.5 bilion atau kira-kira RM18,000 juta.

 Dengan terlibat menerima wang haram, UMNO tidak syak lagi akan berdepan kemungkinan diharamkan kerana di seluruh dunia, termasuk Malaysia, undang-undang berkaitan dengannya sangat ketat dari segi hukumannya.

 Tidak kira sama ada individu atau parti, mereka yang terlibat dengan wang haram mesti sedia menerima hukumannya.

 Tidak pernah dalam sejarahnya selama ini, UMNO terlibat dengan aktiviti wang haram atau diragui sumbernya. Ia hanya berlaku di era Najib yang menubuhkan 1MDB dan keluarganya pula diketahui berkawan rapat dengan Jho Low.

 Di zaman Najib UMNO hilang kuasa dan kerana perlakuannya berkaitan 1MDB jugalah yang memungkinkan parti itu menjadi sebuah parti yang haram selepas ini.

 Maka, apalagi gelaran yang sesuai buat Najib untuk dikenang oleh anak cucu bangsa Melayu kalau bukan “Bapa Kehancuran UMNO”?
(ShahbudinHusin 30/06/2018)

0

0

votes
Article Rating
Kongsikan artikel ini


APAKAH ZAHID HAMIDI AKAN JADI PRESIDEN PALING SINGKAT DALAM SEJARAH
UMNO?

 Selepas kalah pilihanraya yang berpunca daripada Najib Razak dan skandal 1MDB yang terkait secara langsung dengannya, tanda-tanda malapetaka kedua bakal menimpa UMNO ternampak semakin terang lagi nyata sebaik saja Zahid Hamidi diumumkan sebagai Presiden UMNO yang baru.

 Hanya beberapa jam setelah memenangi jawatan tersebut, beliau dilaporkan akan dipanggil oleh SPRM untuk dirakam keterangannya pada esok (Isnin) berhubung dakwaan salah guna wang sebuah yayasan yang dipengerusikannya.

 Difahamkan Zahid Hamidi disiasat berhubung dakwaan menyalahgunakan wang tersebut untuk kegunaan peribadi dan membayar kad kredit beliau serta isterinya yang berjumlah kira-kira RM800 ribu.

 Kenapa wang yayasan yang tujuan asasnya untuk membantu orang miskin, anak yatim, pusat tahfiz, pembinaan masjid dan sebagainya digunakan untuk membayar kad kredit sendiri dan isterinya?

 Apakah Zahid Hamidi tidak cukup wang sendiri untuk membayar perbelanjaan peribadi?

 Daripada manakah pula datangnya sumber wang yayasan tersebut?
Apakah benar ia sumbangan rakan-rakannya yang mahu beramal jariah atau hasil komisyen projek-projek kerajaan yang diberikannya kepada kawan-kawannya?

 Jika sebahagian wang dalam yayasan itu merupan duit komisyen, tidak rasa bersalahkan ia digunakan untuk membantu orang miskin, anak yatim, pusat tahfiz, pembinaan masjid dan sebagainya?

 Selain berkaitan salah guna wang yayasan itu, Zahid Hamidi juga dilaporkan dipanggil oleh SPRM untuk direkodkan keterangannya berhubung dakwaannya sebelum ini pernah berjumpa wakil keluarga penderma yang memasukkan RM2,600 juta ke akaun peribadi Najib.

 Berdasarkan kedua-dua kes beliau dipanggil mengadap SPRM esok, secara umumnya ramai yang merasakan bahawa Zahid Hamidi mungkin terheret ke fasa tahanan reman dan seterusnya pendakwaan di mahkamah.

 Ini kerana kes berkaitan yayasan itu itu dilihat jelas suatu perbuatan pecah amanah, manakala pertemuan dengan wakil keluarga Diraja Arab Saudi itu pula terang-terang suatu pembohongan atau bersubahat melindungi salah laku Najib.

 Siapakah wakil keluarga diraja Arab Saudi yang dikatakan ditemui Zahid Hamidi itu sedangkan wang yang dikatakan derma yang diterima Najib, mengikut penyiasat antarabangsa dan didedahkan DOJ sebelum ini, ia adalah bersumberkan 1MDB yang dilencongkan dan dimasukkan oleh Jho Low?

 Dalam hal ini, apa jadi jika selepas memberi keterangan esok, Zahid Hamdi akan ditahan reman dan tidak lama kemudian akan didakwa di mahkamah?
Apa pun, dengan kehadirannya ke pejabat SPRM esok, Zahid Hamidi sudah mencatat sejarah sebagai Presiden UMNO  pertama yang disiasat dan diambil keterangan oleh agensi pencegah rasuah negara.
Najib yang diselubungi pelbagai skandal pun tiada rekod sedemikian kerana kehadirannya ke pejabat SPRM baru-baru ini adalah setelah meletakkan jawatan sebagai Presiden UMNO.
Apakah seterusnya akan berlaku buat pertama kali juga dalam sejarah negara seorang Presiden UMNO ditahan reman dan didakwa di mahkamah?

 Atau untuk menjaga nama baik parti, Zahid Hamidi akhirnya akan meletakkan jawatannya sebagai Presiden UMNO dengan segera?

 Jika itu yang bakal terjadi, tidakkah beliau akan menjadi Presiden UMNO yang paling singkat perkhidmatannya dalam sejarah parti itu?

 Dengan malapetaka bertimpa-timpa melanda UMNO, relevankah lagikah parti itu sebagai payung untuk melindungi orang-orang Melayu?

 Hmmmm….malang sungguh nasibmu UMNO – daripada Najib beralih ke Zahid Hamidi, malapetaka yang datang bagaikan diberikan kad undangan!!
(ShahbudinHusin 01/07/2018)

0

0

votes
Article Rating
Kongsikan artikel ini


UMNO ENGGAN BERUBAH, MALAPETAKA KEDUA SEDANG MENANTINYA?

 Tiada apa-apa yang menarik dengan keputusan pemilihan UMNO kali ini. Kemenangan Zahid Hamidi dan Mohamad Hassan sebagai Presiden dan Timbalan Presiden UMNO tidaklah mengejutkan, malah sudah pun dijangka.

 Begitu juga bagi jawatan Naib Presiden dan Ahli Majlis Tertinggi, semuanya tidak menarik dan memberi gambaran UMNO masih sama seperti sebelumnya.

 UMNO, meskipun nasibnya sudah berubah daripada kerajaan kepada pembangkang, tetapi sikap, pemikiran dan keputusan perwakilan dalam memilih pemimpin sama sekali tidak berubah.

 Gambaran pemilihan kali ini ialah UMNO telah menolak perubahan dan masih kekal dengan stail lama dalam memilih pemimpin di mana politik wang dan “sistem cai”  masih lagi menjadi amalan.

 Dengan “sistem cai” yang bersamanya dikatakan turut diselitkan pemberian wang tunai, “sampah sarap” dan “kayu” pun akan turut terpilih sebagai pemimpin jika mereka termasuk dalam senarai tersebut.

 Itulah yang terus berlaku dalam UMNO – dulu, kini dan selamanya sama ada di peringkat cawangan, bahagian dan pusat.

 Zahid Hamidi yang dipilih memimpin UMNO bukan saja berwatak lemah dan banyak masalah, malah beliau adalah “kroni kanan”  kepada Najib Razak yang sudah ditolak rakyat, malah kedudukannya sebagai pemangku presiden sebelum ini adalah kelebihan baginya untuk meraih kemenangan melalui peranan “warlords” di pelbagai peringkat.

 Meskipun UMNO memilihnya sebagai peneraju yang baru, tetapi adakah rakyat di luar UMNO, pengundi atas pagar, anak muda dan pengundi bukan Melayu dapat menerima dan lebih meyakininya?

 Siapakah yang dapat meyakini Zahid Hamidi sebagai calon Perdana Menteri untuk pilihanraya akan datang?
Bahkan, kedudukan Zahid Hamidi yang mungkin disiasat oleh pihak berkuasa, sama ada berkaitan wang haram yang diterima oleh UMNO sehingga akaun banknya dibekukan, tentang dana RM2,600 juta yang diterima Najib lantaran beliau mengaku pernah berjumpa dengan waris keluarga penderma, berkaitan urusan kemasukan pendatang Bangladesh atau lain-lain perkara yang belum kita ketahui,  keadaan ini sekaligus meletakkan UMNO selepas ini dalam kedudukan yang bahaya sekali lagi.

 Apakah, selepas Najib terpaksa mengundurkan diri kerana kalah pilihanraya dan terlibat  dalam skandal kewangan terbesar melibatkan dirinya, UMNO harus menerima satu lagi “malapetaka” disebabkan seorang lagi presidennya turut disiasat dan terpaksa mengundurkan diri?

 Jika pun tidak disiasat, mampukah UMNO berdepan dengan pelbagai isu yang melibatkan Zahid Hamidi jika ianya dijadikan isu berterusan oleh Pakatan Harapan?

 Yang tidak kurang malangnya bagi UMNO, meskipun keputusan rasmi belum dikeluarkan lagi, ialah juga mengenai barisan kepimpinan yang dipilih sebagai Naib Presiden dan Ahli Majlis Tertinggi UMNO.

 Semua mereka yang terpilih adalah kalangan yang kuat menyokong, membodek dan mengampu Najib sebelum ini, walaupun ketika itu skandal berkaitan bekas Perdana Menteri itu, isterinya dan keluarganya sudah pun menjadi bahan berita serta bualan di seluruh dunia.

 Apakah yang mereka ini mampu tawarkan untuk memulihkan imej UMNO jika kesalahan Najib yang terang lagi nyata pun mereka sanggup terus menyokongnya?

 Kebimbangan lain ialah jika sebelum ini mereka sanggup mempertahan perkara yang tidak betul dan bersekongkol dengan salah laku Najib, apakah tidak mungkin sikap itu akan berterusan ada dalam diri mereka sampai bila-bila?

 Selain itu, bagaimana jika majoriti Ahli Majlis Tertinggi yang terpilih kali ini turut terbukti pernah menerima wang haram 1MDB daripada Najib dan merupakan sebahagian daripada 900 pemilik akaun bank yang sudah dibekukan oleh SPRM?

 Apakah nasib dan kedudukan mereka selepas ini?

 Yang nyata, oleh kerana UMNO telah menolak perubahan dengan memilih barisan kepimpinannya yang lemah serta ada masalah untuk menerajui parti itu, keputusan pemilihan kali ini juga adalah suatu “kegembiraan”  buat Tun Mahathir dan Pakatan Harapan.

 Pakatan Harapan nampaknya mempunyai kerja yang lebih senang untuk terus kekal berkuasa berbanding mereka yang dianggap “saki baki penyamun” juga yang mewarisi kepimpinan UMNO ketika ini.
(ShahbudinHusin 01/07/2018)

0

0

votes
Article Rating
Kongsikan artikel ini


DEMAM NAJIB DAN ROSMAH…..

 Hari ini Presiden UMNO yang juga bekas Timbalan Perdana Menteri, Zahid Hamidi dipanggil  ke pejabat SPRM untuk diambil keterangannya.

 Bermula 9.45 pagi tadi dan sehingga lewat petang ini, beliau didapati masih lagi disoal siasat dan berada di dalam bangunan SPRM di Putrajaya.

 Ada khabar melaporkan, siasatan mungkin berlanjutan sehingga jam 7.00 petang dan jika tidak selesai, akan bersambung lagi di tarikh yang lain.

 Siasatan terhadap Zahid bukan saja berkaitan salah guna wang yayasan yang dipengerusikannya, tetapi juga mengenai kenyataannya sebelum ini bahawa beliau pernah bertemu wakil keluarga Diraja Arab Saudi yang kononnya memberi derma RM2.6 bilion kepada Najib Razak.
Apa agaknya jawapan Zahid Hamidi sekarang kepada pegawai penyiasat SPRM mengenai saksi yang didakwa pernah ditemuinya itu?

 Masihkah beliau mahu mempertahankan kenyataan itu atau akan berubah nada setelah Najib bukan lagi sebagai Perdana Menteri?

 Esok pula, Riza Aziz, anak tiri Najib yang merupakan kawan rapat Jho Low dan didakwa terlibat menerima sebahagian dana 1MDB yang dilencongkan, merupakan giliran seterusnya yang akan dipanggil oleh SPRM.

 Beliau dijangka datang ke pejabat SPRM pada jam 2.00 petang.

 Berapa lama agaknya Riza Aziz akan disiasat esok?
Adakah selepas disiasat dan diambil keterangannya, Riza Aziz akan ditahan reman dan merasa dipakaikan baju berwarna oren?

 Sebelum ini, selain Najib dan Rosmah turut disiasat SPRM, beberapa tindakan seperti rampasan wang tunai, barang kemas dan pembekuan beberapa akaun bank sudah pun dilakukan.

 Pasukan petugas khas 1MDB dilapor sudah membekukan 408 akaun bank yang melibatkan individu, parti politik serta NGO dengan jumlah keseluruhannya bernilai RM1.1 bilion.

 Hmmmm…makin demamlah Najib dan Rosmah dibuatnya!!
(ShahbudinHusin 02/07/2018)

0

0

votes
Article Rating
Kongsikan artikel ini


KAPAL SUDAH NAK KARAM, KELUARLAH CEPAT-CEPAT TINGGALKAN UMNO!!

 Tanpa wang dan kuasa, UMNO secara relatifnya lebih mungkin mati berbanding mampu terus hidup dan bernyawa seperti sebelumnya.

 Lebih sebulan selepas kehilangan kuasanya, satu persatu kejadian tak terduga berlaku yang memperlihatkan UMNO sedang menuju kubur kematiannya.

 Sehingga ini tiga Ahli Parlimen UMNO sudah mengumumkan keluar parti dan menjadi wakil Bebas iaitu Bagan Serai, Bukit Gantang di Perak dan Masjid Tanah di Melaka.

 Difahamkan, ramai lagi akan berbuat demikian dan hanya menunggu masa yang sesuai untuk mengumumkan destinasi baru masing-masing.

 Di sisi yang lain, mereka yang keluar parti dan tidak yakin lagi dengan UMNO hampir berlaku tiap-tiap hari di semua negeri.

 Sebaik saja kalah pilihanraya, beberapa penjawat utama UMNO di beberapa negeri mengumumkan keluar parti. Semalam di Sungai Petani, meskipun selepas memenangi jawatan Naib Ketua Bahagian, Ketua Wanita, Ketua Pemuda dan Ketua Wanita, tetapi mereka memilih untuk keluar UMNO bersama 40 pengikut yang lain.

 Sebelum itu, dua bekas menteri iaitu Rais Yatim dan Syed Hamid Albar turut keluar UMNO dan terbaru, bekas Menteri Besar Selangor, Dr. Khir Toyo juga difahamkan akan menyusul dengan tindakan yang sama.

 Di beberapa negeri, banyak juga cawangan UMNO dibubarkan dan ketua cawangan beserta barisan ahli jawatankuasa cawangan berkenaan memilih wadah lain sebagai pilihan perjuangan.

 Secara kasarnya, semua yang keluar dan meninggalkan UMNO ini lebih selesa memilih Bersatu sebagai wadah baru, namun ada juga yang pergi kepada PKR dan Amanah untuk pilihan yang berkenan di kalbu.

 Dengan perjalanan masa, apatah lagi apabila UMNO kini dipimpin oleh Zahid Hamidi yang tugas pertamanya sebagai Presiden UMNO ialah mengadap SPRM berhubung siasatan salah guna kuasa wang sebuah yayasan dan berkaitan 1MDB serta barisan kepimpinan UMNO yang terpilih di pelbagai peringkat baru-baru ini pula secara majoritinya masih lagi dibarisi muka-mula lama yang menggambarkan tiada perubahan, tidak mustahil lebih ramai yang keluar dan meninggalkan parti itu.

 Serentak dengan itu, selain menjadi pembangkang dan banyak akaun bank UMNO dibekukan kerana dipercayai menerima wang haram 1MDB, aktiviti parti itu  dengan sendirinya akan turut terencat, kalau pun tidak terhenti sama sekali.

 Jika diibaratkan sebuah kapal, UMNO sebenarnya sudah berlubang di sana sini dan hanya menunggu masa saja untuk karam serta tenggelam.

 Tidak cukup dengan Najib sebagai bekas nakhoda UMNO bakal didakwa tidak lama lagi, Zahid Hamidi dan kebanyakan bekas pemimpinnya juga kemungkinan akan menghadapi perkara yang sama atas pelbagai kesalahan serta salah laku sewaktu dalam kerajaan dahulu.

 Jika para pemimpin UMNO selepas ini hanya sibuk turun naik mahkamah dan berurusan dengan peguam saja, bagaimanakah mereka mahu menjaga parti dan berurusan dengan hal ehwal kebajikan rakyat?

 Untuk itu, mereka yang  keluar UMNO sebenarnya adalah mereka yang telah membuat keputusan yang tepat dan terpuji.

 UMNO tiada lagi masa depan dan sedang menghampiri tarikh kematiannya, maka untuk apa berada lagi di dalamnya?

 Sebagai pilihan, Bersatu adalah wadah baru yang harus dijadikan pilihan oleh bekas-bekas pejuang UMNO bagi meneruskan perjuangan. Lagi pula, nama UMNO bukan lagi jenama yang baik untuk dipasarkan kepada rakyat.

 Orang Melayu mesti tinggalkan UMNO dan beramai-ramai memilih Bersatu jika mahu perjuangan memartabatkan bangsa itu dapat dilakukan secara lebih bermaruah.

 UMNO adalah parti penyamun dan mereka yang memimpinnya juga  saki baki penyamun belaka. Jika semasa berkuasa, mungkin ada sedikit sebanyak hasil samunan atau wang lebihan daripada membeli beg tangan isteri dan kereta mewah Ferrari yang dapat dicampakkan kepada rakyat, tetapi apa lagi yang mampu dilakukan sekarang ini?
Perjuangan para pemimpin UMNO selepas ini hanyalah sibuk untuk menyelamatkan diri dan mengelakkan penjara sebagai destinasi akhir dalam kehidupan masing-masing.
(ShahbudinHusin 02/07/2018)

0

0

votes
Article Rating
Kongsikan artikel ini


PESANAN BUAT KABINET BARU

Alhamdulillah,syukur hampir keseluruhan menteri kabinet telah dilantik. Kita mengucapkan tahniah dan berdoa agar mereka semua dapat menjalankan amanah yang diberikan. Harap mereka sentiasa merasakan bahawa mereka memikul tanggungjawab yang besar.
Sepertimana rakyat dahulu mahu menteri-menteri lepas yang telah dijatuhkan itu bersikap amanah, telus dan punyai urustadbir yang baik, demikian rakyat mahu daripada mereka hari ini.
Bahkan lebih besar harapan rakyat iaitu untuk melihat satu sistem pentadbiran yang teguh dan tidak dimanipulasi oleh mana-mana pihak.
Rakyat bukan ingin melihat gaya hidup mewah dan istimewa menteri. Rakyat ingin menikmati urustadbir yang baik dan amanah hasil kepimpinan menteri yang berkualiti.
Berhati-hatilah, kerana jawatan yang besar sering membawa manusia sombong dan lupa diri walaupun bagus pada hari-hari awal mereka memegangnya.
Jangan lupa, rakyat Malaysia pernah menjatuhkan kuasa yang begitu kuat sebelum ini, maka tidak mustahil mereka dengan lebih mudah menjatuhkan kuasa yang selepas itu.
Adapun kita sekelian rakyat Malaysia, marilah kita menjadi penyumbang kepada kekuatan negara kita dengan kadar semampunya.
Kita menjadi pengkritik yang membina dan kita terus peka kepada salah tadbir urus dan ketidaktelusan jika berlaku dalam pentadbiran kerajaan kita.
Ini negara kita. Kita sayangkan watan dan rakyatnya.
DR. MOHD ASRI ZAINUL ABIDIN
MUFTI PERLIS.

0

0

votes
Article Rating
Kongsikan artikel ini


SIAPA PEMIMPIN UMNO SUDI BERI SOKONGAN KEPADA NAJIB DI MAHKAMAH ESOK?

Bekas Perdana Menteri, Najib Razak yang ditahan petang tadi kediamannya di Taman Duta dijangka akan didakwa di mahkamah pagi esok.
Beliau yang dibawa terus ke pejabat SPRM di Putrajaya sejurus penahanannya, dipercayai akan bermalam di lokap agensi pencegahan rasuah itu pada malam ini.
Di mahkamah esok, Najib dijangka akan dihadapkan dengan 10 pertuduhan berhubung rasuah, pecah amanah sebagai penjawat awam dan berkaitan akta pencegahan penggubahan wang haram.
Peguam Negara, Tommy Thomas sendiri dipercayai akan mengetuai pasukan pendakwaan terhadap Najib itu.
Pendakwaan terhadap Najib ini merupakan kes yang pertama di negara kita di mana seorang bekas Perdana Menteri diheret ke mahkamah berhubung kesalahan jenayah yang segala-galanya berpunca daripada skandal 1MDB.
Ia berikutan beliau yang mengetuai UMNO dan BN dalam pilihanraya 9 Mei lalu gagal mempertahankan kekuasaannya dan ditumbangkan oleh Tun Mahathir Mohamad dan Pakatan Harapan.
Berikutan kekalahan itu, Najib kemudian meletakkan jawatan sebagai Presiden UMNO dan Pengerusi BN.
Kedua-dua jawatan itu kini dipegang oleh Zahid Hamidi yang baru-baru ini berjaya menewaskan Khairy Jamaluddin dan juga Tengku Razaleigh Hamzah.
Persoalan kini, apakah UMNO dan para pemimpinnya akan bersama-sama Najib di mahkamah esok atau bakal menjarakkan diri?
Siapakah yang sedia hadir di mahkamah esok?
Adakah Zahid Hamidi, Mohamad Hassan, Naib-Naib Presiden dan barisan Ahli Majlis Tertinggi UMNO akan hadir mengiringi dan memberi sokongan moral kepada Najib?
Adakah para pemimpin UMNO yang selama ini kuat mempertahan dan membela Najib seperti Salleh Said Keruak, Abdul Rahman Dahlan, Ahmad Maslan, Nazri Aziz dan beberapa yang lain akan sudi hadir sama?
Adakah Ketua-Ketua UMNO bahagian yang pernah menerima wang atau diberikan jawatan oleh Najib sedia menampakkan wajah mereka?
Atau adakah baru esok Najib akan  mengetahui siapa kawan sebenar dan siapa kawan hanya di waktu senangnya saja?
(ShahbudinHusin 03/07/2018)

0

0

votes
Article Rating
Kongsikan artikel ini


APA KATA PINDAH SAJA KE REMBAU?

Aduhhh…sedihnya!!
Takkan begitu nazak dan papa kedana UMNO sekarang ini?
Baru tidak sampai 100 hari hilang kuasa, sudah ada cadangan mahu memindahkan ibu pejabat UMNO dari PWTC ke lokasi lain yang lebih murah atas alasan untuk menjimat kos.
Mana segala macam harta, aset dan saham-saham kepunyaan UMNO selama ini?
Apakah sebaik hilang kuasa, semua harta, aset dan saham-saham itu turut lesap entah ke mana?
Tiadakah juga sedikit pun Najib Razak tinggalkan wang untuk UMNO?
Lebih daripada itu, bukankah Presiden dan Timbalan Presiden UMNO yang baru dipilih sekarang ini turut tidak kurang kaya dan berhartanya?
Apakah mereka tidak sedia mengorbankan sebahagian daripada kekayaan yang dimiliki untuk perjuangan UMNO?
Lagi pun, daripada lokasi gah di bangunan PWTC, ke mana UMNO mahu memindahkan pejabatnya?
Adakah UMNO mahu berpindah ke bangunan kedai biasa yang terletak di pinggir-pinggir bandar?
Atau, susah-susah sangat, pindah saja ke Rembau?
(ShahbudinHusin 05/07/2018)

0

0

votes
Article Rating
Kongsikan artikel ini


TANGKAPAN NAJIB ADALAH PILIHAN YANG DIBUAT RAKYAT MALAYSIA

Pagi ini Najib Razak akan didakwa di mahkamah atas beberapa pertuduhan yang dipercayai berkaitan rasuah, pecah amanah sebagai penjawat awam dan juga berhubung penglibatan dalam aktiviti penggubahan wang haram.

 Semua pertuduhan itu adalah susulan siasatan terhadapnya sebelum ini dan rampasan wang tunai, barang kemas, jongkong emas dan beg tangan mewah di beberapa kondo dan kediamannya yang keseluruhannya dianggarkan bernilai antara RM900 juta hingga RM1.1 bilion.

 Apa yang berlaku kepada Najib pagi ini adalah pertama kali tercatat dalam sejarah negara di mana seorang bekas Perdana Menteri diheret ke mahkamah atas beberapa kesalahan jenayah yang memungkinkannya merengkok dalam tempoh yang lama di penjara.

 Meskipun barangkali ada yang bersimpati dan menyifatkan pendakwaan terhadap Najib lebih bersifat dendam atau bermotif politik, sebenarnya jika diimbas kembali, itulah yang seharusnya dilakukan oleh kerajaan baru Pakatan Harapa terhadap bekas Perdana Menteri itu.

 Motif utama Pakatan Harapan menyertai pilihanraya bukan saja untuk menumbangkan UMNO serta BN dan mengambil alih kuasa pentadbiran negara, malah juga untuk menangkap, mengheret ke mahkamah dan seterusnya menghantar Najib ke penjara.

 Kesalahan paling besar yang didakwa dilakukan Najib ialah berkaitan skandal 1MDB yang daripadanya dipercayai berlabuh wang RM2,600 juta dalam akaun bank peribadinya.

 Sejak sekian lama, kempen dan ceramah Pakatan Harapan, khususnya oleh Tun Mahathir Mohamad dan hampir semua pemimpin  utama gabungan itu ialah untuk menangkap dan memenjarakan Najib.

 Tidak cukup dengan perkara itu dilaungkan dalam ceramah-ceramah dan kempen media sosial, malah “Himpunan Tangkap MO1” turut acap kali diadakan di beberapa lokasi.

 Atas keyakinan bahawa Najib bersalah dan terlibat dalam skandal 1MDB yang merupakan skandal kewangan terbesar dalam dunia dan bersama keinginan untuk menangkap Najib itulah, hari demi hari sokongan rakyat terhadap Pakatan Harapan semakin membesar dan akhirnya berjaya menumbangkan BN buat pertama kalinya.

 Maknanya, rakyat mengundi dan memenangkan Pakatan Harapan memang dengan kesedaran untuk melihat Najib ditangkap dan dipenjara akhirnya.

 Jika kempen Pakatan Harapan sekadar untuk memulihkan negara, menghapuskan GST, menstabilkan harga minyak saja misalnya, tanpa disertai laungan mahu menangkap Najib dan semua yang terlibat dengan skandal 1MDB, belum tentu BN dapat ditumbangkan dalam pilihanraya 9 Mei lalu.

 Secara umumnya semua orang sedar bahawa salah laku Najib dan keluarganya berkaitan 1MDB, disertai pula gaya hidup mewah, pembaziran dan segala macam onar lainnya adalah paling dahsyat dalam sejarah negara dan tidak pernah berlaku dalam mana-mana era kepimpinan terdahulu.

 Oleh itu, tidak perlu bagi rakyat sebagai pembayar cukai yang dibebankan dengan pelbagai kenaikan kos sebelum ini, tiba-tiba mahu bersimpati atau menzahirkan rasa kesian terhadap bekas Perdana Menteri itu.
Apa yang berlaku sekarang adalah kerana rakyat sendiri berkehendakan demikian dengan kesatuan hati mereka menumbangkan Najib, UMNO serta BN dan memenangkan Pakatan Harapan.
Semua ini adalah permulaan untuk negara terus bergerak ke hadapan dan menuju pemulihan yang sebenar-benarnya.

 Kalau pun masih ada juga perasaan itu, fikir dan renung kembali betapa besarnya hutang 1MDB yang akhirnya ditanggung oleh kita semua.

 Fikir juga bagaimana daripada ribu-ribu juta hutang itu, kita-kira RM18,000 juta daripada dilencongkan oleh Jho Low sebagai dalangnya yang kemudian digunakan untuk bermewah, berpesta, membeli hartanah di seluruh dunia, memiliki kapal mewah, bermurah hati membeli barang-barang kemas sebagai hadiah dan sebagainya.

 Fikirkan bagaimana sejumlah RM2,600 juta ada dalam akaun peribadi Najib selaku Perdana Menteri ketika itu yang kemudian ianya didakwa sebagai derma.

 Fikirlah seterusnya bagaimana Najib dan keluarganya memiliki simpanan tunai dalam 26 jenis matawang berjumlah RM116 juta di rumahnya beserta beg tangan, barangan kemas, jam tangan dan sebagainya yang jumlahnya mencecah ribuan juta.

 Fikir…fikir…fikir dan adakah nasib serta keadaan kita sebagai rakyat difikirkan oleh Najib dan semua mereka yang terkait dan bermewah dengan skandal 1MDB sebelum ini?
(ShahbudinHusin 04/07/2018)

0

0

votes
Article Rating
Kongsikan artikel ini


BERANIKAH NAJIB TUNJUKKAN BUKTI SLIP BANK KEPADA SIAPA WANG DERMA
DIPULANGKANNYA?

 Walaupun kenyataannya sebelum ini mengenai wang RM2,600 juta telah disanggah oleh bekas Gabenor Bank Negara, Zeti Akhtar Aziz, Najib Razak nampaknya tetap berpegang kepada pendirian asalnya.

 Pendirian asal Najib ialah kemasukan wang ke dalam akaun peribadinya itu diketahui oleh Zeti menjelang pilihanraya umum 2013 yang lalu.

 Bagaimanapun, Zeti dalam kenyataannya kemudian menafikan beliau mengetahui mengenai kemasukan wang itu, sebaliknya mendakwa Najib telah memanggilnya pada 3 Julai 2015 dan meminta mengeluarkan kenyataan tiada sebarang kesalahan dilakukan berhubung akaun bank itu.

 Dalam waktu yang sama, bekas Perdana Menteri yang telah dituduh atas tiga kesalahan pecah amanah dan satu pertuduhan rasuah Rabu lalu serta mungkin berpuluh tuduhan lagi bakal menantinya, juga tetap mengatakan sebahagian besar wang itu dipulangkannya kepada sumber yang sama.

 “Saya hormat kerja cemelang Zeti sebagai Gabenor Bank Negara sebelum ini.

 “Terpulang kepada beliau jika mahu mengatakan sebagai Gabenor Bank Negara ketika itu, beliau tidak tahu tentang wang dari luar negara yang didepositkan ke dalam akaun saya pada 2013, yang mana sebahagian besar daripadanya saya pulangkan beberapa bulan kemudian kepada sumber yang sama,” kata Najib lagi.

 Isu mengenai kemasukan wang tersebut barangkali tidak menjadi isu lagi kerana selain bukti-bukti telah banyak  ditunjukkan, Najib sendiri turut mengakui mengenainya, meskipun pada awalnya beliau bermati-matian menafikannya.
Yang menjadi persoalan hanyalah siapa pemberi wang tersebut – adakah benar ia derma daripada keluarga Diraja Arab Saudi atau wang lencongan daripada 1MDB?

 Di sebalik Najib mengatakan ia sebagai derma, penyiasat antarabangsa dan DOJ mendapati wang tersebut berasal daripada 1MDB yang dimasukkan ke akaunnya melalui Tanore Finance Corporation, kepunyaan Jho Low.

 Tun Mahathir Mohamad pula berkali-kali menolak wang itu sebagai derma dengan mengatakan  “hanya orang Arab gila saja sanggup menderma wang sebanyak itu”.

 Dalam hal ini, tidak kurang “gilanya” ialah bagaimana dan pernahkah seseorang yang diberikan derma sebanyak itu, tetapi kemudian memulangka sebahagian besar daripadanya kepada penyumbang asalnya?

 Terlanjur Najib tetap dengan pendirian bahawa wang RM2,600 itu sebagai derma serta telah memulangkan sebahagian besar daripadanya, isu berkenaan mungkin boleh dirungkaikan jika bekas Perdana Menteri itu berani bersikap jujur dan berkata benar mengenainya.

 Kalau Najib mengatakan ia adalah derma dan telah memulangkannya, bolehkah beliau menunjukkan bukti kepada siapa wang tersebut dipulangkannya?

 Beranikah beliau menunjukkan bukti slip bank mengenai sumber asal wang itu dipulangkan?

 Hanya dengan keberanian mendedahkan bukti kepada siapa wang itu dipulangkan, barulah dapat diketahui sumber asal atau penderma sebenar wang yang dikatakan derma itu.

 Siapakah nama kerabat Diraja Arab Saudi yang tercatat dalam slip bank pemulangan wang itu atau ia sebenarnya dipulangkan kepada Tanore Finance Corporation yang dalam dapatan penyiasatan antarabangsa dan DOJ adalah penyumbang asal wang tersebut?

 Najib boleh saja mendedahkan bukti slip bank itu melalui laman facebook, twitter atau menerusi peguamnya.

 Sebelum ini, bekas Timbalan Perdana Menteri, Zahid Hamidi juga turut disiasat SPRM berhubung kenyataannya mengenai wakil keluarga Diraja Arab Saudi yang dikatakan pemberi derma kepada Najib yang didakwa pernah ditemuinya.

 Adakah nama wakil yang disebut Zahid Hamidi kepada SPRM itu sama dengan sumber asal di mana wang derma itu telah dipulangkan oleh Najib?

 Mudah saja untuk Najib menghentikan semua pertikaian mengenai wang tersebut, segala-galanya terserah kepada sama ada beliau berani bersikap jujur dan berkata benar atau sebaliknya?

 Atau, jika tidak, lebih baik beliau diam saja dan tunggu pertuduhan seterusnya di mahkamah yang pasti akan merungkai kebenaran akhirnya?
(ShahbudinHusin 06/07/2018)

0

0

votes
Article Rating
Kongsikan artikel ini


PERLUKAH KUTIPAN DERMA UNTUK BANTU NAJIB?

 Sebelum ini, ketika kerajaan melancarkan Tabung Harapan Malaysia sebagai usaha mengajak rakyat agar  sama-sama memikul tanggungjawab meringankan hutang negara yang mencecah lebih RM1 trilion yang ditinggalkan oleh era kepimpinan boros Najib Razak, ramai pemimpin dan penyokong UMNO mencemuh tindakan itu.

 Kata mereka, langkah itu lebih menunjukkan kegagalan kerajaan baru pimpinan Tun Mahathir Mohamad dalam mentadbir dan menyelesaikan hutang negara sehingga perlu meminta sumbangan rakyat untuk menyelesaikannya.

 Bagaimanapun, tabung itu nyata mendapat sambutan yang  menggalakkan dengan lebih RM100 juta sudah pun berjaya dikumpul setakat ini.

 Tetapi, belum pun lama, cemuhan pemimpin dan penyokong UMNO itu terkena balik ke batang hidung mereka apabila hari ini sekumpulan pemimpin UMNO sendiri terpaksa melancarkan tabung dan kutipan wang daripada orangramai juga.

 Bezanya, tabung kali ini dilancarkan untuk membantu Najib untuk membayar wang jaminan atas empat pertuduhan jenayah yang dihadapinya di mahkamah, Rabu lalu.
Menurut laporan, wang kutipan itu akan diserahkan kepada anak Najib pada hari Isnin depan iaitu hari di mana mereka perlu membayar baki wang jaminan sebanyak RM500 ribu.

 Daripada jaminan RM1 juta yang dikenakan kepada Najib, RM500 ribu lagi sudah pun dibayar sebelum ini.

 Bermakna, UMNO melancarkan tabung lebih untuk menyelesaikan urusan peribadi Najib, manakala tabung Pakatan Harapan adalah demi untuk kepentingan negara.

 Cumanya, perlukah sebuah tabung dilancarkan untuk membantu Najib?

 Adakah benar beliau dan keluarganya tiada keupayaan untuk melunaskan baki RM500 ribu wang jaminan, kalau pun benar semua akaun bank sudah dibekukan?

 Di mana adik beradik Najib yang diketahui semuanya kaya raya dan mempunyai banyak harta?

 Kenapa mereka tidak membantu?

 Kenapa pemimpin UMNO seperti Zahid Hamidi, Nazri Aziz, Azeez Rahim dan lain-lain juga tidak cuba membantu Najib membayar wang jaminan tersebut?

 Kenapa perlu meminta sumbangan orangramai, khususnya ahli-ahli UMNO?

 Di sebalik itu, apa yang diharapkan ialah tabung ini jangan sampai gagal dengan jumlah kutipan yang agak mengecewakan akhirnya.

 Malu nanti beb….

 Logiknya, dengan jumlah keahlian UMNO melebihi 3 juta, jika setiap orang menderma RM1 saja pun, senang-senang lebih RM3 juta dapat dikumpulkan.

 Opppsss….kalau RM3 juta dapat dikutip, ia sudah melebihi sasaran kerana yang dikehendaki hanyalah RM500 ribu saja.

 Nak dibuat apa dengan wang selebihnya itu?
(ShahbudinHusin 05/07/2018)

0

0

votes
Article Rating
Kongsikan artikel ini


SIAPA YANG MEMBUATKAN NAJIB DERITA?

Di Malaysia, ada yang sanggup mewujudkan tabung kutipan untuk membantu si bapa yang kononnya derita, sengsara dan tidak berupaya.
Malah, sampai ada yang sedia yang mengorbankan barang kemas pusaka kesayangan untuk turut membantu sama.
Tetapi, sang anak rupa-rupanya sempat lagi berhibur sakan di Taiwan sana.
Kenapa tidak sang anak saja membantu si bapa?
Adakah berhibur dan bergembira di luar negara lebih penting daripada membantu bapa sendiri?
Sebelum itu, sang anak juga sempat berkata, ayahnya sanggup derita jika itu dapat membahagiakan rakyat Malaysia.
Sekarang, dengan kelakuan si anak ini, siapa yang lebih membuatkan bapanya derita?
(ShahbudinHusin 06/07/2018)

0

0

votes
Article Rating
Kongsikan artikel ini


ADAKAH NAJIB SUDAH RASA DIRINYA BERSALAH?

Kenapa tindakan saman ini diambil oleh Najib Razak?

 Di mana-mana, ramai yang mempersoalkan dan rasa hairan dengan tindakan Najib kali ini?

 Bukankah Ketua Pesuruhjaya SPRM, Shukri Abdull hanya menjalankan tugasnya selaku ketua agensi pencegah rasuah dalam penyiasatan berkaitan 1MDB dan SRC International?

 Begitu juga dengan Amar Singh, bukankah beliau juga hanya menjalankan tugas sebagai Pengarah Jabatan Siasatan Jenayah Komersial PDRM ketika mengumumkan jumlah barangan yang dirampas di kediaman dan kondo yang dikaitkan dengan Najib?

 Lebih menghairankan ialah Najib turut mengemukakan saman dan ingin menyingkir Tommy Thomas selaku pihak yang mengetuai pendakwaan terhadapnya?

 Jika bukan Peguam Negara yang mengetuai pendakwaan, siapa lagi?

 Kalau bukan SPRM dan polis yang menyiasat kesalahan dan membuat kenyataan media, Najib mahu siapa melakukannya?

 Dan rasanya, inilah pertama kali dalam sejarah di mana orang yang kena tuduh mengemukakan saman terhadap pihak yang menyiasat dan mengetuai pasukan pendakwaan?
Apa yang Najib mahukan sebenarnya?

 Apakah beliau sengaja mahu melengah-lengahkan perbicaraan?

 Lebih khusus, adakah Najib sudah dapat merasakan dirinya memang bersalah, lalu semua tindakan saman ini merupakan sebahagian taktik untuk melambat-lambatkan proses?

 Kenapa Najib tidak mempertikai atau mengemukakan saman terhadap hakim yang akan  mendengar kes perbicaraannya?
(ShahbudinHusin 07/07/2018)

0

0

votes
Article Rating
Kongsikan artikel ini


BENARKAH NAJIB TIADA WANG UNTUK BAYAR IKAT JAMIN?

Esok, Isnin adalah hari di mana Najib Razak perlu melangsaikan baki RM500 ribu daripada RM1 juta wang jaminan yang dikenakan mahkamah terhadapnya.

 Atas alasan semua akaun bank milik beliau, isteri dan anak-anaknya dibekukan oleh SPRM, melalui anak perempuannya, Nooryana Najwa, Najib hanya dapat membayar RM500 ribu wang jaminan pada hari pertuduhan dikenakan terhadapnya, Rabu lalu.

 Dengan budi bicara mahkamah dan hakim yang baik hati, baki RM500 lagi ditangguhkan pembayarannya sehingga esok.

 Sehubungan itu, atas nama untuk membantu Najib yang dianggap kesusahan dan tidak berwang, sebuah tabung segera diwujudkan oleh sekumpulan pemimpin UMNO yang bersimpati terhadapnya.

 Sehingga ini, dilaporkan lebih RM200 ribu telah berjaya dikumpulkan dan tidak dipastikan sama ada jumlah RM500 yang diperlukan itu dapat dikutip atau sebaliknya menjelang esok.

 Juga tidak dapat dipastikan berapa ramai pemimpin UMNO dan bekas-bekas menteri yang kebanyakan anak-anak mereka memandu Ferrari atau Lamboghini, turut sama menyumbang kepada tabung tersebut.

 Yang pastinya, ada seorang Ketua Wanita UMNO Bahagian yang sanggup menyerahkan gelang kesayangannya kepada tabung tersebut dengan niat untuk membantu Najib yang dianggapnya dalam kesusahan dan memerlukan bantuan.

 Najib sendiri dalam responnya di media sosial, melahirkan rasa terharunya atas kesanggupan Ketua Wanita UMNO berkenaan menghulurkan bantuan kepadanya.
Tetapi, benarkan Najib tiada wang dan tidak mampu membayar baki wang jaminan sebanyak RM500 ribu itu?

 Di manakah rakan-rakan dan adik-beradik Najib yang diketahui kaya raya dan berharta belaka?

 Apakah benar mereka tidak langsung menghulurkan sebarang bantuan kepadanya untuk membayar wang jaminan?

 Kenapa hanya anak perempuan Najib saja yang berbuat demikian?

 Di mana kesediaan anak-anak Najib daripada perkahwinannya terdahulu dalam menolong ayah sendiri, termasuk salah seorang daripadanya yang didapati bersuka ria dengan artis Taiwan, baru-baru ini?

 Selain itu, ketika pertuduhan dihadapkan kepadanya di mahkamah Rabu lalu, meskipun ketika itu akaun banknya sudah dibekukan, Najib disedari telah diwakili oleh pasukan peguambela yang diketuai oleh peguam tersohor, Shafee Abdullah.

 Melihat kepada kes yang dihadapi Najib, kedudukan beliau sebagai bekas Perdana Menteri dan  terbilangnya status Shafee sebagai peguam, adalah dijangkakan yuran guamannya itu boleh mencecah angka puluhan juta ringgit jumlahnya.

 Bagaimanakah Najib membayar wang guamannya itu?

 Adakah beliau menggunakan wang sendiri atau melalui rangkaian kawan-kawan dan adik-beradiknya?

 Jika Najib menggunakan wang sendiri untuk membayar yuran guaman itu, mungkin melalui sumber yang kita tidak ketahui, mengapakah beliau tidak mengenepikan sebahagian kecil daripadanya untuk membayar wang jaminan yang dikenakan terhadapnya?

 Bagaimanapun, kalau kos guaman itu ditolong-bayar oleh kawan-kawan dan adik-beradiknya, kenapakah mereka tidak mahu turut membayar wang jaminan Najib?

 Tidak cukup dengan itu, baru-baru ini, melalui sebuah firma guaman lain, Najib turut mengemukakan saman terhadap Ketua Pengarah SPRM, Shukri Abdull, Pengarah Jabatan Siasatan Jenayah Komersial PDRM, Amar Singh dan dan Peguam Negara, Tommy Thomas atas dakwaan mereka bersikap prejudis terhadapnya.

 Bagaimanakah juga Najib membayar yuran guaman untuk tindakan saman itu?

 Akhirnya, jika difikir-fikir, adakah Najib benar-benar tiada wang untuk membayar baki wang ikat jamin sebanyak RM500 ribu sehingga sebuah tabung perlu diwujudkan?
(ShahbudinHusin 08/07/2018)

0

0

votes
Article Rating
Kongsikan artikel ini


UMNO, JIKA INGIN KEMBALIKAN SOKONGAN RAKYAT, MESTI SEGERA JARAKKAN DIRI
DARIPADA NAJIB

 Realitinya UMNO sudah kalah pilihanraya dan hilang kuasa yang dipegangnya sejak lebih 60 tahun yang lalu.

 Realitinya juga, punca utama kalah dan hilangnya kuasa UMNO adalah disebabkan Najib Razak yang diselubungi deretan skandal, pembaziran dan kemewahan yang akhirnya mengakibatkan rakyat meluat dan menunjukkan kesatuan dengan menumbangkannya melalui peti-peti undi.

 Jika UMNO tidak dipimpin oleh Najib atau sekiranya anak Tun Razak itu sedia mengundurkan diri sebelum pilihanraya yang lalu, keputusan suara rakyat pada 9 Mei lalu mungkin menghasilkan natijah yang berbeza.

 Namun sekarang ini, selain UMNO sudah kalah dan menjadi pembangkang, parti itu juga dipimpin oleh barisan kepimpinan yang baru dengan Zahid Hamidi dan Mohamad Hassan menjadi presiden dan timbalan presidennya.

 Walaupun kepimpinan baru UMNO adalah warisan mereka yang menyokong dan mempertahankan Najib, mereka seharusnya lebih berani bergerak ke hadapan dengan cara yang berbeza.

 Najib kini adalah bekas Presiden UMNO dan sudah pun dituduh di mahkamah dengan tiga pertuduhan pecah amanah serta satu berkaitan rasuah berkaitan SRC International.

 Di samping itu, berdasarkan siasatan yang masih berterusan berhubung 1MDB dan penemuan wang tunai serta barangan kemas bernilai lebih RM1 bilion di kediaman dan kondo yang dikaitkan dengan Najib, bekas Perdana Menteri itu dan isterinya, Rosmah Mansor juga dijangka akan berdepan dengan lebih banyak pertuduhan berkaitan rasuah, penipuan, penyelewengan, pecah amanah serta penggubahan wang haram.

 Bermakna, untuk beberapa lama, Najib adalah titik hitam pekat dalam sejarah UMNO yang tidak mungkin kehitamannya dapat dipadamkan begitu juga.

 Najib adalah sejarah gelap yang membawa nasib buruk dan malang yang tidak pernah berlaku sebelum ini kepada UMNO.

 Tetapi, meskipun setelah ketiadaan Najib, UMNO kekal sebagai sebuah parti politik yang perlu meneruskan perjuangannya sehingga bila-bila selagi mereka yang menjadi pemimpin dan ahlinya yakin dengan perjuangan berasaskan nasionalisme itu.

 UMNO juga perlu meyakinkan rakyat untuk terus bertanding, memenangi pilihanraya dan menjadi kerajaan semula. Tidak ada mana-mana parti yang hanya ingin menjadi pembangkang buat selama-lamanya.

 Sekiranya UMNO benar-benar ingin meraih kembali sokongan dan kepercayaan rakyat, perkara pokok yang harus dilakukan oleh kepimpinan baru ini ialah segera menjarakkan diri daripada Najib, selain tentunya mengambil pendekatan yang sesuai dengan selera semasa masyarakat pelbagai lapisan.

 Najib adalah bala dan malapetaka buat UMNO. Itu adalah fakta. Parti itu kalah kerana Najib dan ia tidak mungkin dapat meraih kembali sokongan rakyat sekiranya masih lagi sibuk dengan urusan untuk mempertahankan Najib.

 UMNO mesti melupakan Najib dan membiarkan kes mahkamah yang dihadapinya adalah urusan peribadi yang harus diselesaikannya sendiri bersama barisan peguamnya memandangkan beliau hanyalah bekas presidennya saja.

 Selagi UMNO bersekongkol dengan Najib, selagi itulah ia akan gagal mendapatkan kembali sokongan rakyat. Memang Zahid Hamidi diketahui sebagai “budak Najib”, tetapi jika kepimpinannya juga lebih sibuk dengan mempertahan, membela serta menganggap Najib sebagai makhluk suci yang perlu didewakan, ia hanya mengesahkan lagi beliau tidak lebih sebagai proksi bekas Perdana Menteri itu semata-mata.

 Proksi Marcos tidak pernah wujud di Filipina dan semua proksi pemimpin yang terkait dengan skandal yang kemudian berjaya ditumbangkan juga tidak pernah diberi ruang untuk bernafas di mana-mana fasa kepimpinan di seluruh dunia, logiknya mana mungkin proksi kleptokrasi Najib juga mahu disokong kembali oleh rakyat negara kita.

Membela dan mempertahankan Najib ketika kuasa dalam tangan pun sudah merupakan suatu kesilapan, melakukan perkara yang sama lagi setelah ketiadaan kuasa dan inginkan kembali sokongan yang hilang, sudah tentu merupakan suatu kesilapan yang lebih besar buat UMNO.
 Pilihan kini ada ditangan kepimpinan baru UMNO, khususnya Zahid Hamidi – mahu melangkah ke hadapan dengan imej dan wajah baru atau akan tetap dikenali sebagai “saki baki penyamun” yang kerjanya hanya mempertahan “penyamun” juga dalam mengisi perjuangannya selepas ini.
(ShahbudinHusin 08/07/2018)

0

0

votes
Article Rating
Kongsikan artikel ini


PAS OH PAS…MASIH TAK SEDAR DIRI LAGI RUPANYA?

 Sekali imbas, Pas nampaknya semakin menyedari bahawa keegoan mereka untuk menjadikan pentandingan tiga penjuru dalam pilihanraya sebenarnya adalah strategi yang memakan diri sendiri.

 Dengan keyakinan bahawa pertandingan tiga penjuru dapat menjadikan mereka sebagai “king maker” dan BN atau Pakatan Harapan akan mencari mereka untuk membentuk kerajaan, sebaliknya apa yang berlaku ialah Pas kecundang di semua kerusi campuran dan hanya kekal sebagai parti yang mampu bernafas di Kelantan dan Terengganu sahaja.

 Barangkali tidak kurang sedihnya juga bagi Pas bila mana Amanah yang baru ditubuhkan dan pernah diramalkan akan berkubur selepas PRU14, tetapi sekarang satu demi satu pemimpinnya dilantik sebagai menteri mahupun timbalan menteri.

 Manalah tak sedih…sekian lama berjuang tapi masih tak mampi menjadi sebahagian daripada kerajaan, namun Amanah yang selalu diperlekeh pula yang akhirnya tampil dengan cemerlang dan meraih kejayaan.
Lantaran itu, menjelang pilihanraya kecil Sungai Kandis tidak lama lagi berikutan kematian Adunnya, Shuhaimi Shafie, Pas dengan segera menyatakan keinginan untuk berlawan satu lawan satu dengan Pakatan Harapan yang diwakili oleh PKR.

 Kata Setiausaha Agung Pas, Takiyuddin Hassan, parti itu hanya akan menyertai pilihanraya kecil itu jika ia pertandingan satu lawan satu.

 “Kalau pertandingan tiga penjuru, mungkin kita akan pertimbang balik kerana kita tidak mahu perpecahan undi dan mengulangi kesilapan dalam pilihanraya yang lalu,” katanya lagi.

 Bermakna, jika BN masuk bertanding dan PKR yang pasti meletakkan calonnya berikutan kerusi itu milik mereka, Pas dengan sendirinya akan menarik diri.

 Ehhh….sudah tidak mahu jadi “king maker” lagi ke?

 Walaupun sudah terlambat, Pas sekurang-kurangnya sedar mereka sudah melakukan kesilapan besar sebelum ini.

 Jika tidak dan kiranya mereka setuju berunding elok-elok dari segi pembahagian kerusi dengan Pakatan Harapan dalam pilihanraya umum lalu, pasti hari ini kita akan melihat beberapa pemimpin Pas sudah pun berjawatan menteri dan timbalan menteri bersama-sama dengan PKR, DAP, Bersatu dan juga Amanah.

 Atau pun kiranya Pas setuju bekerjasama dengan UMNO dan BN, tidak mustahil hari ini parti itu sudah pun membentuk kerajaan campuran bersama pemimpin kleptokrasi, Najib Razak.

 Apa pun, segala-galanya sudah terlambat bagi Pas.

 Namun demikian, melihat sikap Pas yang berharap BN akan menarik diri di Sungai Kandis dan mereka yang mahu berlawan dengan Pakatan Harapan, ia dengan sendirinya menunjukkan parti itu masih dengan keegoaan yang tersendiri.
Dalam pilihanraya 9 Mei lalu,  bagi kerusi DUN Sungai Kandis, PKR mendapat 23,998 undi,  BN mendapat 11,518 undi, Pas 7,573 undi dan PRM dengan 76 undi.

 Berdasarkan itu, Pas tidak sepatutnya mengharapkan BN tidak meletakkan calonnya, sebaliknya merekalah sebagai parti yang mendapat undi ketiga yang sepatutnya menarik diri.
Jika ingin melihat pertandingan satu lawan satu, ia sepatutnya antara BN berlawan dengan Pakatan Harapan, bukannya Pas dengan Pakatan Harapan.

 Di mana logiknya parti nombor tiga dari segi perolehan undi mahu parti nombor dua menarik diri?
Pas masih belum sedar diri lagi rupanya?
(ShahbudinHusin 09/07/2018)

0

0

votes
Article Rating
Kongsikan artikel ini


SELAMAT HARI LAHIR TUN MAHATHIR

Esok, 10 Julai adalah hari ulangtahun kelahiran Tun Mahathir Mohamad yang ke-93. Beliau lahir pada 10 Julai 1925.
Tidak seperti  sebelum ini, ulangtahun kelahiran Tun Mahathir kali ini tentu saja memberi makna yang besar kepada seluruh rakyat Malaysia.
Selepas memimpin Pakatan Harapan menumbangkan BN dan kini menjadi Perdana Menteri buat kali kedua, di bahunya terletak tanggungjawab yang amat besar untuk memulihkan negara dan memimpinnya semula menuju landasan sebenar yang mampu memberi kesejahteraan kepada semua.
Tetapi, dalam waktu yang sama, beliau bukan lagi muda usianya. Dalam usia 93 tahun, bukan saja tidak ramai yang ada upaya untuk terus menikmati kehidupan seperti biasa, malah tidak ada yang mampu duduk di kerusi Perdana Menteri, apatah lagi untuk kali kedua.
Hanya kerana sayang dan cintakan negara yang telah dirosakkan oleh Najib Razak dan tidak sanggup melihat kerosakan yang lebih parah jika anak Tun Razak itu terus berkuasa, Tun Mahathir terpaksa menggagahkan dirinya bangun daripada persaraan dan sedia memikul tanggungjawab yang disandarkan oleh majoriti rakyat terhadapnya.
Sekarang tanggungjawab itu sudah ada di bahunya. Memikul tanggungjawab untuk memulihkan negara ternyata lebih berat daripada usaha menyingkirkan Najib dan menumbangkan BN.
Sempena ulangtahun kelahiran Tun Mahathir yang ke-93 ini, tiada lain yang kita harapkan selain mengharapkan agar beliau terus kuat, tabah dan gigih dalam usaha untuk membina semula dan menyelamatkan negara ini.
Dalam waktu yang sama, semoga Tuhan juga terus memberikan kesihatan serta kecergasan yang berkekalan, selain umur yang panjang agar Tun Mahathir sempat menyelesaikan misinya demi Malaysia bersama kabinet dan Pakatan Harapan.
Selamat hari lahir Tun, rakyat Malaysia akan tetap bersamamu sehingga terhasil sebuah kejayaan yang akan dikenang oleh generasi akan datang.
(ShahbudinHusin 09/07/2018)

0

0

votes
Article Rating
Kongsikan artikel ini


KENAPA MENTERI2 PAKATAN HARAPAN JUGA PERLU PENASIHAT DAN RAMAI PEGAWAI
KHAS?

Salah satu amalan kerajaan BN pimpinan Najib Razak yang tidak kurang menimbulkan rasa tidak puas hati rakyat ialah keghairahan dari segi melantik penasihat-penasihat bertaraf menteri dan pegawai khas dalam pentadbirannnya.

 Suatu ketika, jumlah penasihat bertaraf menteri bagi Najib pernah mencecah sehingga 9 orang, termasuk individu yang terpalit dengan skandal lembu NFC juga diberikan jawatan tersebut.

 Tidak cukup dengan itu, Najib juga mempunyai puluhan pegawai khas dan penasihat lain yang dilantik sebagai pembantunya.

 Kunci yang diamalkan Najib mudah saja – asal sanggup menyokong dan bersekongkol dengan salah lakunya, maka dapatlah mereka jawatan tersebut.

 Oleh kerana Najib sendiri mempunyai penasihat dan pegawai khas yang ramai, maka ramai menteri-menteri juga mengambil pendekatan yang sama di kementerian masing-masing.

 Beberapa menteri ketika era BN didapati mempunyai ramai pegawai khas, suatu jawatan lantikan politik yang secara mudahnya adalah bertujuan memberi ganjaran kepada penyokong yang selama ini bersama mereka.
Dengan jumlah menteri yang dilantik Najib adalah teramai dalam sejarah iaitu 35 orang, ditambah dengan 9 lagi penasihat bertaraf menteri serta puluhan pegawai khas dan setiap menteri pula mempunyai beberapa pegawai khas lagi, bayangkanlah betapa banyak pembaziran yang telah dilakukan ketika era Najib berkuasa dahulu.

 Dengan tumbangnya BN, harus diakui bahawa keinginan rakyat ialah tidak mahu lagi melihat gejala pembaziran itu terus berulang dalam kerajaan baru Pakatan Harapan.

 Malangnya, belum pun  sampai 100 hari Pakatan Harapan mentadbir negara, menteri-menteri dan menteri besar atau ketua menteri seakan-akan sudah lupa kepada asas yang menyebabkan mereka berjaya dipilih sebagai kerajaan.

 Pendedahan bagaimana Pejabat Perdana Menteri telah menghalang cubaan beberapa menteri untuk memberi ganjaran kepada penyokong masing-masing dengan menawarkan jawatan tertentu, sebenarnya adalah sesuatu yang amat memalukan.

 Selain bercanggah dengan langkah-langkah penjimatan kerajaan dan tidak mematuhi pekeliling JPA, cubaan perlantikan itu juga menunjukkan ada menteri-menteri yang tidak memahami harapan rakyat yang telah memilih Pakatan Harapan sebagai kerajaan.

 Ada seorang menteri bukan saja didapati mahu melantik empat atau lima pegawai khas, malah siap dengan ada yang diberikan jawatan sebagai penasihat di kementeriannya juga.

 Di sebuah negeri pula, ada Menteri Besarnya sudah mengumumkan perlantikan dua orang penasihat yang bertaraf Exco Kerajaan Negeri.

 Kenapa mereka berbuat demikian?

 Apakah mereka mahu jadi seperti Najib dengan mengamalkan pembaziran?

 Atau mereka sebenarnya tidak tahu bekerja sehingga memerlukan beberapa penasihat dan pegawai khas untuk membantu dalam menjalankan tugas seharian?

 Tidak cukup lagikah  dengan kewujudan pembantu sedia ada seperti setiausaha politik, setiausaha akhbar, setiausaha sulit kanan, setiausaha sulit dan tiga atau empat jawatan lain yang diperuntukkan?

 Dalam hal ini, semua menteri dan menteri besar atau ketua menteri mesti kembali kepada ada yang ikhlas dalam menjalankan tugas serta mempunyai keazaman untuk sama-sama membantu Tun Mahathir Mohamad dalam misi dan visi untuk menyelamat serta memulihkan negara.

 Perkara-perkara sampingan atau berupa kosmetik hendaklah diketepikan sama-sekali. Utamakan servis kepada rakyat terlebih dahulu berbanding cuba meramaikan pegawai khas, pendamping dan pengiring yang kerjanya mengekor ke mana saja sang menteri pergi.

 Tun Mahathir sendiri difahamkan mengecilkan bilangan pegawainya daripada kelayakan yang dibenarkan semata-mata untuk menunjukkan teladan yang baik serta memperlihatkan perbezaan dengan amalan Najib sebelum ini.

 Jika kerajaan Pakatan Harapan ini ingin berkuasa dengan lebih lama, para menteri dan ketua kerajaan negeri hendaklah berhati-hati dan jangan sesekali meniru balik teladan buruk kerajaan terdahulu. Malaysia Baru mesti berbeza dengan yang dulu.
(ShahbudinHusin 10/07/2018)

0

0

votes
Article Rating
Kongsikan artikel ini


SEDIALAH CEPAT WUJUDKAN TABUNG KEDUA?

Dalam satu perkembangan yang tidak kurang menariknya selepas Najib Razak dituduh di mahkamah, kini isterinya Rosmah Mansor pula disaman sebanyak hampir RM60 juta oleh seorang tukang emas terkenal dari Beirut atas penghantaran 44 barangan kemas yang dihantar kepadanya pada Februari lalu.

 Tukang emas terbabit melalui syarikatnya, Global Royalty Trading SAL dalam tuntutannya mendakwa, pada 10 Februari lalu, telah menghantar 44 unit barangan kemas berupa  kalung berlian, anting-anting, cincin, gelang dan tiara yang setiap satunya bernilai antara AS$124 ribu hingga AS$925 ribu kepada Rosmah.

 Rosmah didakwa dalam surat bertarikh 22 Mei kemudiannya, mengakui telah menerima semua barangan kemas yang dihantar itu, tetapi menjelaskan semuanya tidak lagi dalam jagaannya kerana sudah dirampas oleh pihak polis dalam serbuan di kediaman dan tiga kondo mewah yang dikaitkan dengan Najib selepas kejatuhannya dalam pilihanraya lalu.

 Global Royalty dalam tuntutannya memohon perisytiharan mahkamah bahawa semua barangan itu adalah milik sah mereka serta perlu dikembalikan atau alternatifnya, Rosmah wajar membayar kembali keseluruhan nilai barangan kemas tersebut.

 Polis sebelum ini merampas 72 beg di mana 25 daripadanya adalah mengandungi barangan kemas berjumlah 12 ribu jenis di kediaman dan kondo yang dikaitkan dengan  Najib yang berjumlah RM440 juta.

 Nilai semasa semua rampasan dalam 72 beg berkenaan, termasuk wang tunai sebanyak RM116 juta, 567 beg tangan mewah, 423 utas jam tangan berjenama dan 234 cermin mata,  adalah dianggarkan antara RM900 juta hingga RM1.1 bilion.

 Rabu lalu, Najib dituduh di mahkamah atas empat pertuduhan rasuah serta pecah amanah dan dibebaskan dengan ikat jamin RM1 juta sementara menunggu hari perbicaraan.

 RM500 ribu daripada wang jaminannya adalah hasil kutipan yang digerakkan oleh sekumpulan pemimpin UMNO, termasuk ada Ketua Wanita UMNO yang sanggup menyerahkan gelang kesayangannya.

 Kini, selepas Najib, giliran Rosmah pula berdepan tuntutan saman RM60 juta atas pembelian 44 jenis barangan kemas yang belum dibayar, tetapi sudah dirampas oleh pihak polis.

 Apa usaha para pemimpin UMNO, termasuk Wanita UMNO di seluruh negara untuk membantu Rosmah jika kalah dalam saman ini di mahkamah?

 Kenapa tidak dimulakan usaha menubuhkan tabung kedua dengan segera?
(ShahbudinHusin 10/07/2018)

0

0

votes
Article Rating
Kongsikan artikel ini


BEKAS MENTERI BESAR SARAN AHLI UMNO SERTAI BERSATU

 Setuju dengan pandangan dan saranan YAB Tun Mahathir, orang Melayu perlu ada satu parti dominan untuk mewakili kaum itu.

 Senario politik hari ini  sememangnya merugikan orang Melayu yang berpecah pecah yang akhirnya orang Melayu mula merasakan apa yang sepatutnya mereka miliki sebagai peribumi negara ini mula dipersoalkan oleh orang lain.

 Pilihan yang ada bagi orang Melayu hari ini sebagai tindakan awal adalah untuk lihat Umno dan Bersatu membentuk satu parti sama ada Umno perlu dikuburkan atau pun Bersatu perlu mengalah.

 Oleh kerana YAB Tun telah menyatakan secara jelas Bersatu perlu jadi kuat dan dominan dalam Pakatan Harapan mengambil alih tanggung jawab Umno dalam Barisan Nasional sebelum ini.

 Siituasi politik tanah air telah jauh berubah. Umno telah tidak dipedulikan lagi oleh orang Melayu terutamanya golongan muda. Malah menjadi bahan tohmahan golongan ini ditambah lagi ada pihak yang mengapi apikan politik kebencian berfaktakan fitnah.

 Tidak dapat kita nafikan isu peribadi yg membaluti Dato Seri Najib Razak seperti 1MDB dan SRC dan gaya kepimpinan beliau yang kurang disenangi oleh pihak tertentu memberi kesan pada pilihan raya lepas, diparahkan lagi dengan mengenakan cukaian GST.

 Perjuangan yang berjaya perlu mendasari  perjuangannya atas dasar realiti dan keperluan semasa bukan atas kenangan masa lampau.

 Umno mesti sedar perkara ini dan mesti sanggup membuang ego dan kepentingan peribadi pemimpin nya. Sanggup turun semula ke bawah menjadi ahli biasa dalam parti Bersatu tanpa sebarang alasan, jika benar benar ikhlas untuk berjuang demi agama bangsa ini. Jika  mereka benar benar pemimpin yang berwibawa pastilah mereka akan diangkat semula suatu hari nanti.

 Bersatu pula perlu berjiwa besar sanggup menerima Umno dengan  penuh hemah. Walaupun saya tahu rasa marah, benci dan takut serta tergugat jawatan yang mereka miliki pasti hadir dalam diri mereka, jika mereka jujur berjuang untuk agama bangsa janganlah  perasaan itu dijadi halangan untuk melihat Bersatu menjadi dominan seperti yang di harapkan oleh YAB Tun.

 Saya tidak rasa dengan membiarkan situasi ahli umno tercari cari wadah perjuangan baru ini berpecah pecah menyertai parti lain seperti PKR, AMANAH, PAS waima DAP.  Ini pasti merugikan orang Melayu seluruhnya juga Bersatu secara khususnya.

 Saya setuju dengan Ungku Aziz yang mengatakan perpaduan Melayu itu hanya angan angan kosong, satu impian yang terawang awang menjadi harapan yang takkan kesampaian bagi orang Melayu tetapi menjadi hantu bagi orang bukan Melayu.

 Tidak mustahil untuk orang Melayu memperjuangkan hak dan cita cita mereka melalui satu parti Melayu yang dominan kerana mereka telah melakukannya sebelum ini dan mereka lakukannya sebahagian besarnya bersama YAB Tun Dr. Mahathir Mohammad,  mengapa tidak sekarang?
Dr. Mohamad Khir Toyo
 Bekas Menteri Besar Selangor.

0

0

votes
Article Rating
Kongsikan artikel ini